[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.12.2006

COM(2006) 817 τελικό

2006/0310 (CNS)

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την ίδρυση Ευρωπαϊκής Αστυνομικής Υπηρεσίας (Ευρωπόλ)

(υποβληθείσα από την Επιτροπή) {SEC(2006) 1682}{SEC(2006) 1683}

ΑΙΤΙΟΛΟΓΙΚΗ ΕΚΘΕΣΗ

1. ιστορικο της πρότασης

● Αιτιολόγηση και στόχοι της πρότασης

Η Ευρωπαϊκή Αστυνομική Υπηρεσία (Ευρωπόλ) ιδρύθηκε το 1995 επί τη βάσει σύμβασης μεταξύ των κρατών μελών[1]. Η Ευρωπόλ ήταν ο πρώτος οργανισμός που ιδρύθηκε σύμφωνα με τις διατάξεις της συνθήκης για την Ευρωπαϊκή Ένωση. Τον καιρό εκείνο, το διεθνές οργανωμένο έγκλημα δεν ήταν τόσο διαδεδομένο και η ευρωπαϊκή συνεργασία στον τομέα της δικαιοσύνης και των εσωτερικών υποθέσεων περιοριζόταν κυρίως στο λεγόμενο «πλαίσιο TREVI».

Έκτοτε, έχει θεσπισθεί σημαντικός όγκος κεκτημένου στον υπόψη τομέα, συμπεριλαμβανομένων πράξεων για την ίδρυση ορισμένων άλλων οργανισμών με αποφάσεις του Συμβουλίου, όπως είναι η Eurojust και η CEPOL (Ευρωπαϊκή Αστυνομική Ακαδημία ή «ΕΑΑ»). Το βασικό πλεονέκτημα της απόφασης σε σύγκριση με μια σύμβαση είναι το ότι είναι σχετικά ευχερής η προσαρμογή της στις μεταβαλλόμενες συνθήκες, δεδομένου ότι δεν απαιτείται κύρωσή της.

Τούτο έχει ιδιαίτερη σημασία στην περίπτωση της Ευρωπόλ ως οργανισμού, διότι η παρελθούσα πείρα έχει καταδείξει ότι είναι περιοδικά αναγκαία η προσαρμογή της σχετικής νομικής βάσης. Μετά τη σύναψη της σύμβασης Ευρωπόλ το 1995, θεσπίστηκαν τρία πρωτόκολλα με σκοπό την τροποποίησή της, τα έτη 2000, 2002 και 2003, αντιστοίχως, τα οποία περιλαμβάνουν διατάξεις που πρόκειται να αυξήσουν σημαντικά την αποτελεσματικότητα της Eυρωπόλ[2]. Κατά τον χρόνο σύνταξης του παρόντος κειμένου, καμία από τις προαναφερθείσες πράξεις δεν έχει τεθεί ακόμη σε ισχύ, και τούτο λόγω του ότι ορισμένα κράτη μέλη δεν έχουν ακόμη προβεί στην κύρωσή τους.

Επιπροσθέτως, διαβουλεύσεις σχετικά με τη λειτουργία της Ευρωπόλ οδήγησαν στο συμπέρασμα ότι, ακόμη και μετά τη θέση σε ισχύ των τριών πρωτοκόλλων, θα εξακολουθήσουν να είναι ευκταίες περαιτέρω βελτιώσεις της λειτουργίας της Ευρωπόλ. Το στοιχείο αυτό οφείλεται εν μέρει στην εμφάνιση ή τη διόγκωση νέων απειλών για την ασφάλεια, όπως είναι η τρομοκρατία, οι οποίες θέτουν την Ευρωπόλ ενώπιον νέων προκλήσεων και καθιστούν απαραίτητες καινοτόμες προσεγγίσεις. Εξάλλου, η βελτίωση της ανταλλαγής πληροφοριών και η υλοποίηση της αρχής της διαθεσιμότητας σύμφωνα και με τις επιταγές του «προγράμματος της Χάγης» καθιστούν επιβεβλημένη την περαιτέρω προσαρμογή του νομικού πλαισίου της Ευρωπόλ, χωρίς να θιγεί η έμφαση που αποδίδεται στην τήρηση στιβαρού καθεστώτος περί προστασίας δεδομένων.

Μία σημαντική αλλαγή που προτείνεται είναι η χρηματοδότηση της Ευρωπόλ από τον κοινοτικό προϋπολογισμό. Με τον τρόπο αυτό, το καθεστώς που διέπει την Ευρωπόλ θα εξομοιωθεί με αυτό που ισχύει για τη Eurojust και την ΕΑΑ και θα ενισχυθεί ο ρόλος του Ευρωπαϊκού Κοινοβουλίου αναφορικά με τον έλεγχο της Ευρωπόλ, πράγμα που θα αναβαθμίσει τη δημοκρατική εποπτεία της Ευρωπόλ σε ευρωπαϊκό επίπεδο. Η εφαρμογή του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων θα συνεπιφέρει σημαντικές απλουστεύσεις. Τούτο συμβαδίζει με το ψήφισμα που εξέδωσε το Ευρωπαϊκό Κοινοβούλιο[3].

Η παρούσα πρόταση αποβλέπει στην ίδρυση της Ευρωπόλ βάσει απόφασης του Συμβουλίου, περιλαμβανομένων όλων των τροποποιήσεων που έχουν ήδη ενσωματωθεί στα τρία πρωτόκολλα, αλλά και πρόσθετων βελτιώσεων με σκοπό την αντιμετώπιση των νέων προκλήσεων που αντιμετωπίζει η Ευρωπόλ.

● Γενικό ιστορικό

Οι συζητήσεις σχετικά με τη νομική βάση της Ευρωπόλ δεν είναι κάτι το νέο. Ήδη το 2001 το Συμβούλιο συζήτησε τη δυνατότητα αντικατάστασης της σύμβασης Ευρωπόλ από απόφαση του Συμβουλίου. Τον καιρό εκείνο, αποφασίστηκε να ρυθμισθεί το θέμα στο πλαίσιο της «Συνέλευσης για το μέλλον της Ευρώπης» και της επακόλουθης Διακυβερνητικής Διάσκεψης, η οποία επεξεργάστηκε τη συνταγματική συνθήκη. Το τρέχον άρθρο III-276 της συνταγματικής συνθήκης περιλαμβάνει το όραμα που αποκρυσταλλώθηκε σχετικά με το μέλλον της Ευρωπόλ και το οποίο ελήφθη υπόψη κατά την κατάρτιση της πρότασης.

Πιο πρόσφατα, η αυστριακή Προεδρία του Συμβουλίου επανέφερε αποφασιστικά το θέμα του μέλλοντος της Ευρωπόλ στην πολιτική ατζέντα. Με αφετηρία μια συζήτηση στο πλαίσιο του άτυπου Συμβουλίου Δικαιοσύνης και Εσωτερικών Υποθέσεων (ΔΕΥ) τον Ιανουάριο του 2006, την οποία ακολούθησε διάσκεψη υψηλού επιπέδου για το μέλλον της Ευρωπόλ τον Φεβρουάριο, οι σχετικές εργασίες συνεχίστηκαν μέσω μιας σειράς συνεδριάσεων της ομάδας «Φίλοι της Προεδρίας», το έργο της οποίας αποτυπώθηκε σε ένα έγγραφο ανάλυσης διαφόρων εναλλακτικών επιλογών (έγγραφο του Συμβουλίου 9184/1/06 rev 1) σχετικά με τους τρόπους βελτίωσης της λειτουργίας της Ευρωπόλ. Αρκετές από τις προτεινόμενες εναλλακτικές επιλογές προϋποθέτουν τροποποιήσεις του νομικού πλαισίου της Ευρωπόλ. Κατά την προετοιμασία της παρούσας πρότασης οι εν λόγω εναλλακτικές επιλογές εξετάστηκαν επισταμένως.

Επιπλέον, τα Συμπεράσματα του Συμβουλίου σχετικά με το μέλλον της Ευρωπόλ συζητήθηκαν στο πλαίσιο των μηχανισμών του Συμβουλίου και αποτέλεσαν αντικείμενο συμφωνίας στο Συμβούλιο ΔΕΥ τον Ιούνιο του 2006. Τα εν λόγω Συμπεράσματα προβλέπουν σαφείς πολιτικές κατευθύνσεις για τη συνέχεια που πρέπει να δοθεί στις εργασίες για το μέλλον της Ευρωπόλ. Ειδικότερα, το Συμπέρασμα αριθ. 4 προβλέπει τα εξής: «Θα ήταν σκόπιμο τα αρμόδια όργανα του Συμβουλίου να αρχίσουν να εργάζονται με προοπτική να μελετήσουν το ενδεχόμενο και τον τρόπο αντικατάστασης, έως την 1η Ιανουαρίου 2008 το αργότερο ή το συντομότερο μετά την ημερομηνία αυτή, της Σύμβασης Ευρωπόλ από απόφαση του Συμβουλίου εκδιδόμενη βάσει του άρθρου 34, παράγραφος 2, στοιχείου γ) της ΣΕΕ, ει δυνατόν βάσει συγκεκριμένης πρωτοβουλίας ή πρότασης.».

● Υφιστάμενες διατάξεις στον τομέα που καλύπτει η πρόταση

Επί του παρόντος, το νομικό πλαίσιο που διέπει την Ευρωπόλ είναι η «σύμβαση Ευρωπόλ», στην οποία καθορίζονται τα της οργάνωσής της, καθώς επίσης η αρμοδιότητα, τα καθήκοντα και ο τρόπος διοίκησης της υπηρεσίας· η ίδια σύμβαση περιέχει διατάξεις για τα όργανα, το προσωπικό και τον προϋπολογισμό της Ευρωπόλ. Η σύμβαση περιλαμβάνει ακόμη μεγάλο αριθμό διατάξεων σχετικά με την επεξεργασία δεδομένων, την προστασία δεδομένων και άλλα θέματα, περιλαμβανομένων των δικαιωμάτων των πολιτών. Εκτός από τη σύμβαση Ευρωπόλ, έχει θεσπισθεί σημαντικός όγκος παράγωγης νομοθεσίας, τόσο από το Συμβούλιο όσο και από το διοικητικό συμβούλιο της Ευρωπόλ. Όλες οι συναφείς νομικές πράξεις έχουν ληφθεί υπόψη κατά την κατάρτιση της παρούσας πρότασης.

Μία σημαντική παράμετρος κατά την κατάρτιση της πρότασης ήταν η ανάγκη να διασφαλισθεί η ομαλή μετάβαση από την τρέχουσα κατάσταση στην κατάσταση την οποία προβλέπει η παρούσα πρόταση. Έχει συμπεριληφθεί σημαντικός αριθμός μεταβατικών διατάξεων προκειμένου να διασφαλισθεί ότι το όλο εγχείρημα δεν θα διαταράξει το επιχειρησιακό έργο της Ευρωπόλ και ότι δεν θα θιγούν τα υφιστάμενα δικαιώματα του προσωπικού της.

● Συνεκτικότητα με άλλες πολιτικές και στόχους της Ένωσης

Η πρόταση συμβαδίζει με τις υφιστάμενες πολιτικές και τους στόχους της Ευρωπαϊκής Ένωσης, ιδίως δε με τον στόχο της βελτίωσης της αποτελεσματικότητας των αρχών των κρατών μελών που είναι επιφορτισμένες με την επιβολή του νόμου στον τομέα της πρόληψης και καταπολέμησης των σοβαρών μορφών εγκληματικότητας.

Κατά την επεξεργασία της πρότασης ελήφθησαν επίσης υπόψη οι πρόσφατες προτάσεις της Επιτροπής με αντικείμενο την ανταλλαγή πληροφοριών κατ’ εφαρμογή της αρχής της διαθεσιμότητας, καθώς και την προστασία δεδομένων προσωπικού χαρακτήρα τα οποία υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις.

Η απόφαση κατατείνει επίσης στη διασφάλιση του πλήρους σεβασμού του δικαιώματος στην ελευθερία και την ασφάλεια, του δικαιώματος στον σεβασμό του ιδιωτικού και οικογενειακού βίου, του δικαιώματος στην προστασία των δεδομένων προσωπικού χαρακτήρα και των αρχών της νομιμότητας και αναλογικότητας των ποινικών αδικημάτων και κυρώσεων (άρθρα 6, 7, 8, 48 και 49 του Χάρτη των Θεμελιωδών Δικαιωμάτων της Ευρωπαϊκής Ένωσης).

Η επεξεργασία δεδομένων προσωπικού χαρακτήρα κατ’ εφαρμογή της παρούσας απόφασης θα πραγματοποιείται σύμφωνα με την απόφαση-πλαίσιο 2007/XX/ΔΕΥ του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις, καθώς και σύμφωνα με τις ειδικές διατάξεις που περιλαμβάνει το παρόν σχέδιο πρότασης, πολλές εκ των οποίων είχαν ήδη ενσωματωθεί στη σύμβαση Ευρωπόλ.

2. Διαβούλευσεισ με τα ενδιαφερομενα μερη και εκτιμηση επιπτωσεων

● Διαβουλεύσεις με τα ενδιαφερόμενα μέρη

Η Επιτροπή δεν οργάνωσε ειδικό γύρο διαβουλεύσεων με τις ενδιαφερόμενες πλευρές. Ο λόγος είναι ότι, όπως έχει ήδη αναφερθεί, η αυστριακή Προεδρία είχε ήδη οργανώσει ένα είδος ευρείας διαδικασίας διαβουλεύσεων σε όλα τα επίπεδα. Η διαδικασία αυτή συμπεριέλαβε συζητήσεις σε επίπεδο υπουργών, στο επίπεδο της καλουμένης «επιτροπής του άρθρου 36» (CATS) και σε επίπεδο τεχνικών εμπειρογνωμόνων, συμπεριλαμβανομένων εμπειρογνωμόνων σε θέματα προστασίας δεδομένων. Όπως έχει ήδη επισημανθεί, τα πορίσματα των σχετικών εργασιών ελήφθησαν σχολαστικά υπόψη κατά την επεξεργασία της παρούσας πρότασης.

● Συγκέντρωση και χρησιμοποίηση εμπειρογνωσίας

Δεν υπήρξε ανάγκη προσφυγής σε εξωτερικούς εμπειρογνώμονες.

● Εκτίμηση επιπτώσεων

Πριν από την υποβολή της παρούσας πρότασης εξετάστηκε μια σειρά εναλλακτικών επιλογών.

Η πρώτη εναλλακτική επιλογή ήταν να παραμείνει ως έχει η τρέχουσα κατάσταση. Η επιλογή αυτή απορρίφθηκε, λόγω των σαφών προβλημάτων που έχουν ήδη προκύψει σε σχέση με τις διαδικασίες τροποποίησης της σύμβασης Ευρωπόλ. Ένας αποτελεσματικός ευρωπαϊκός οργανισμός επιβολής του νόμου δεν μπορεί να λειτουργήσει αξιοποιώντας με τον καλύτερο τρόπο τις δυνατότητές του εάν οποιαδήποτε αλλαγή που επέρχεται στη βασική νομική πράξη που τον διέπει δεν τίθεται σε ισχύ παρά μόνον έπειτα από την πάροδο αρκετών ετών από τη λήψη της σχετικής απόφασης. Πέραν αυτού, οι διαβουλεύσεις που πραγματοποιήθηκαν κατά τη διάρκεια της αυστριακής Προεδρίας κατέδειξαν ότι τα κράτη μέλη ήταν υπέρ μιας πλειάδας εναλλακτικών επιλογών με στόχο την περαιτέρω βελτίωση της λειτουργίας της Ευρωπόλ.

Μία δεύτερη εναλλακτική επιλογή, η οποία ομοίως απορρίφθηκε, ήταν να αντικατασταθεί η σύμβαση Ευρωπόλ από απόφαση του Συμβουλίου, αλλά ταυτοχρόνως να προταθεί ένα πρωτόκολλο για την κατάργηση της σύμβασης Ευρωπόλ, διότι ορισμένοι εμπειρογνώμονες ήταν της γνώμης ότι για να καταστεί δυνατή η θέση σε ισχύ μιας απόφασης του Συμβουλίου σχετικά με την Ευρωπόλ έπρεπε προηγουμένως να τεθεί σε ισχύ ένα τέτοιο πρωτόκολλο. Το βασικό μειονέκτημα της συγκεκριμένης εναλλακτικής επιλογής είναι αναμφισβήτητα το ότι ένα πρωτόκολλο για την κατάργηση της σύμβασης Ευρωπόλ θα αποτελούσε το ίδιο μια νομική πράξη για την οποία θα απαιτείτο μακρά διαδικασία κύρωσης από το σύνολο των κρατών μελών.

Έπειτα από εμπεριστατωμένη νομική ανάλυση, εκδόθηκε ένα έγγραφο εργασίας των υπηρεσιών της Επιτροπής [SEC 2006 (851) της 21ης Ιουνίου 2006], στο οποίο εξηγούνταν οι κύριοι λόγοι για τους οποίους η Επιτροπή φρονεί ότι είναι δυνατή η αντικατάσταση της σύμβασης Ευρωπόλ από απόφαση του Συμβουλίου χωρίς να είναι αναγκαίο ένα πρωτόκολλο για την κατάργηση της σύμβασης Ευρωπόλ.

Μία τρίτη εναλλακτική επιλογή θα ήταν να αντικατασταθεί η σύμβαση Ευρωπόλ από απόφαση του Συμβουλίου χωρίς να υπάρχει πρόβλεψη για τη χρηματοδότηση της Ευρωπόλ από τον κοινοτικό προϋπολογισμό. Παρόλα αυτά, η συγκεκριμένη μέθοδος χρηματοδότησης στηρίζεται στο άρθρο 41 παράγραφος 3 ΣΕΕ, που προβλέπει ότι ο γενικός κανόνας είναι ότι οι λειτουργικές δαπάνες τις οποίες συνεπάγεται η εφαρμογή των διατάξεων του Τίτλου VI βαρύνουν τον προϋπολογισμό των Ευρωπαϊκών Κοινοτήτων, εκτός εάν το Συμβούλιο αποφασίσει άλλως με ομοφωνία. Εξάλλου, τα ποσά για την εν λόγω χρηματοδότηση έχουν ήδη συμπεριληφθεί στο δημοσιονομικό προγραμματισμό βάσει του δημοσιονομικού πλαισίου 2007-2013.

3. Νομικα στοιχεια της προτασης

● Συνοπτική παρουσίαση της προτεινόμενης δράσης

Σκοπός της πρότασης είναι η αντικατάσταση της σύμβασης Ευρωπόλ από απόφαση του Συμβουλίου. Στην πρόταση έχουν ενσωματωθεί οι τροποποιήσεις της σύμβασης τις οποίες επιφέρουν τα προαναφερθέντα τρία πρωτόκολλα, όπως είναι η διεύρυνση της εντολής και των καθηκόντων της Ευρωπόλ ούτως ώστε να καλύπτουν και τη νομιμοποίηση εσόδων από παράνομες δραστηριότητες, την παροχή συνδρομής στον τομέα της πρόληψης της εγκληματικότητας και των τεχνικών και εγκληματολογικών αστυνομικών μεθόδων, τη δυνατότητα συμμετοχής σε μεικτά κλιμάκια διεξαγωγής ερευνών, τη δυνατότητα υποβολής παραγγελίας προς κράτη μέλη για τη διεξαγωγή ή τον συντονισμό ερευνών και τη σε μεγαλύτερη έκταση ενημέρωση του Ευρωπαϊκού Κοινοβουλίου.

Η πρόταση προβλέπει τη χρηματοδότηση της Ευρωπόλ από τον προϋπολογισμό των Ευρωπαϊκών Κοινοτήτων και την εφαρμογή του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, πράγμα που θα ενισχύσει τη σύμπραξη του Ευρωπαϊκού Κοινοβουλίου στη διοίκηση της Ευρωπόλ και θα απλουστεύσει τις διαδικασίες που διέπουν τη διαχείριση του προϋπολογισμού και του προσωπικού της Ευρωπόλ.

Με στόχο την αύξηση της αποτελεσματικότητας της λειτουργίας της Ευρωπόλ, η πρόταση περιλαμβάνει βελτιώσεις όσον αφορά την εντολή και τα καθήκοντά της, καθώς επίσης στους τομείς της επεξεργασίας και προστασίας δεδομένων.

Τροποποιήσεις της εντολής και των καθηκόντων:

Με την πρόταση διευρύνεται η εντολή της Ευρωπόλ, ώστε να καλύπτει επίσης την εγκληματικότητα η οποία δεν συνδέεται αυστηρά με το οργανωμένο έγκλημα (άρθρο 4). Με τον τρόπο αυτό θα καταστεί ευχερέστερη η υποστήριξη που η Ευρωπόλ παρέχει στα κράτη μέλη σε σχέση με διασυνοριακές ποινικές έρευνες, όπου δεν υπάρχουν εξ αρχής αποδεικτικά στοιχεία για την εμπλοκή του οργανωμένου εγκλήματος.

Το κείμενο προβλέπει τη νομική βάση που θα επιτρέπει στην Ευρωπόλ να λαμβάνει δεδομένα από ιδιωτικούς φορείς, σύμφωνα με τη σύσταση αριθ. 22 της έκθεσης των Φίλων της Προεδρίας (άρθρο 5 παράγραφος 1).

Επίσης καθιερώνεται η δυνατότητα παροχής στήριξης σε ένα κράτος μέλος σε σχέση με διεθνή συμβάντα μείζονος σημασίας τα οποία παράγουν συνέπειες από την άποψη της αστυνόμευσης της δημόσιας τάξης (άρθρο 5 παράγραφος 1 στοιχείο στ)).

Υιοθέτηση νέων μεθόδων επεξεργασίας πληροφοριών και αύξηση της αποτελεσματικότητας των υφιστάμενων μεθόδων:

Τα βασικά εργαλεία που έχει στη διάθεσή της η Ευρωπόλ είναι το Σύστημα Πληροφοριών Ευρωπόλ και τα «αρχεία δεδομένων εργασίας προς ανάλυση».

Στον βαθμό που απαιτείται για την εκπλήρωση της αποστολής της, η Ευρωπόλ νομιμοποιείται να διαχειρίζεται νέα εργαλεία επεξεργασίας πληροφοριών, π.χ. σε σχέση με τρομοκρατικές ομάδες ή με την παιδική πορνογραφία (άρθρο 10). Το Συμβούλιο καθορίζει τους όρους στους οποίους υπόκειται η επεξεργασία δεδομένων προσωπικού χαρακτήρα στο πλαίσιο τέτοιων συστημάτων.

Η Ευρωπόλ καταβάλλει κάθε δυνατή προσπάθεια προκειμένου να διασφαλίσει τη διαλειτουργικότητα μεταξύ των δικών της συστημάτων επεξεργασίας δεδομένων και των συστημάτων επεξεργασίας δεδομένων των κρατών μελών, καθώς και των συστημάτων επεξεργασίας δεδομένων που χρησιμοποιούν οι συναφείς προς την Ευρωπαϊκή Ένωση φορείς με τους οποίους είναι πιθανό να συνάψει σχέσεις η Ευρωπόλ. Με τον τρόπο αυτό θα δημιουργηθούν οι τεχνικές προϋποθέσεις για την απρόσκοπτη ανταλλαγή δεδομένων, υπό τον όρο ότι η ανταλλαγή αυτή προβλέπεται από τη σχετική νομοθεσία και χωρίς να θίγονται οι θεμελιώδεις αρχές περί προστασίας δεδομένων (άρθρο 10 παράγραφος 5).

Το Σύστημα Πληροφοριών Ευρωπόλ θα είναι απευθείας προσπελάσιμο στις εθνικές υπηρεσίες για αναζήτηση πληροφοριών. Η υποχρέωση που προβλέπεται στο άρθρο 7 παράγραφος 1 της σύμβασης Ευρωπόλ σύμφωνα με την οποία πρέπει να αποδεικνύεται η ύπαρξη ανάγκης για συγκεκριμένη έρευνα προκειμένου να παραχωρηθεί πλήρης πρόσβαση μέσω των αξιωματούχων-συνδέσμων θεωρήθηκε ότι ήταν υπερβολικά δύσκολο να τηρηθεί στην πράξη χωρίς να διακυβευθεί η αποτελεσματικότητα του σχετικού έργου (άρθρο 11).

Η συχνότητα της επανεξέτασης της ανάγκης να εξακολουθήσουν να είναι αποθηκευμένα δεδομένα στα αρχεία δεδομένων που τηρούνται από την Ευρωπόλ επιμηκύνεται από το ένα έτος στα τρία έτη από την εισαγωγή των δεδομένων, και τούτο για να μειωθεί ο διοικητικός φόρτος για τους αναλυτές που ασχολούνται με τέτοιου είδους αρχεία (άρθρο 20). Η τριετία που καθιερώνεται για την επανεξέταση συμβαδίζει επίσης με το χρονικό διάστημα που προβλέπεται στο άρθρο 16 παράγραφος 4, όπου ορίζεται ότι για κάθε αρχείο ανάλυσης επιβάλλεται να αποφασίζεται κατά πόσον είναι αναγκαία η διατήρησή του. Η μείωση του διοικητικού φόρτου για τους αναλυτές σημαίνει ότι αυτοί θα μπορούν να εστιάσουν τις προσπάθειές τους στην κύρια αποστολή τους, που είναι η παροχή υπηρεσιών ποινικής ανάλυσης.

Νέες διατάξεις σχετικά με την προστασία δεδομένων:

Η επεξεργασία δεδομένων προσωπικού χαρακτήρα κατ’ εφαρμογή της παρούσας απόφασης θα πραγματοποιείται σύμφωνα με την απόφαση-πλαίσιο 2007/XX/ΔΕΥ του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις, καθώς και σύμφωνα με τις ειδικές διατάξεις που περιλαμβάνει το παρόν σχέδιο πρότασης, πολλές εκ των οποίων είχαν ήδη ενσωματωθεί στη σύμβαση Ευρωπόλ.

Οσάκις καθιερώνονται νέες δυνατότητες επεξεργασίας δεδομένων προσωπικού χαρακτήρα από την Ευρωπόλ, η επεξεργασία αυτή επιτρέπεται να πραγματοποιηθεί μόνο σύμφωνα με σαφείς και επακριβείς νομικούς κανονισμούς, οι οποίοι πρέπει να λάβουν έγκριση από το Συμβούλιο.

Τα αρχεία δεδομένων εργασίας προς ανάλυση διατηρούνται για μέγιστο χρονικό διάστημα τριών ετών. Σε περίπτωση που υπάρχει απόλυτη ανάγκη σε σχέση με το εκάστοτε αρχείο, ένα αρχείο δεδομένων εργασίας προς ανάλυση μπορεί να διατηρηθεί για επιπλέον τριετείς χρονικές περιόδους, έπειτα από ενημέρωση του διοικητικού συμβουλίου και κατόπιν διαβουλεύσεων με την κοινή εποπτική αρχή (άρθρο 16).

Προκειμένου να ανιχνεύεται κάθε αθέμιτη πρόσβαση σε δεδομένα, πρέπει να ενισχυθούν οι ελεγκτικοί μηχανισμοί που επιτρέπουν την επαλήθευση της νομιμότητας των πράξεων ανάκτησης δεδομένων από αυτοματοποιημένα αρχεία δεδομένων που χρησιμοποιούνται για την επεξεργασία δεδομένων προσωπικού χαρακτήρα· για τον σκοπό αυτό επιμηκύνεται από τους έξι στους δεκαοκτώ μήνες η διάρκεια διατήρησης δεδομένων σχετικών με ελέγχους (άρθρο 18).

Η προστασία δεδομένων θα ενισχυθεί με τη θέσπιση θέσης «υπεύθυνου προστασίας δεδομένων», ο οποίος θα απολαύει πλήρους ανεξαρτησίας (άρθρο 27).

● Νομική βάση

Άρθρο 30 παράγραφος 1 στοιχείο β), άρθρο 30 παράγραφος 2 και άρθρο 34 παράγραφος 2 στοιχείο γ) της συνθήκης για την Ευρωπαϊκή Ένωση.

● Αρχή της επικουρικότητας

Η αρχή της επικουρικότητας εφαρμόζεται στις ενέργειες της Ένωσης.

Οι στόχοι της πρότασης δεν μπορούν να επιτευχθούν επαρκώς από τα κράτη μέλη για τον (τους) ακόλουθο(ους) λόγο(ους).

Δεν είναι δυνατή η ίδρυση ενός οργανισμού της Ευρωπαϊκής Ένωσης με ενέργειες αποκλειστικά και μόνο των κρατών μελών, τα οποία είναι απαραίτητο να συνδυάσουν τις προσπάθειές τους με στόχο την καλύτερη αντιμετώπιση της σοβαρής διασυνοριακής εγκληματικότητας και της τρομοκρατίας, ιδίως μέσω της ανάλυσης σε συγκεντρωτική βάση και της ανταλλαγής πληροφοριών.

Η εμβέλεια της πρότασης περιορίζεται στην παροχή στην Ευρωπόλ των μέσων εκείνων που θα της επιτρέπουν να συνδράμει και να στηρίζει τις αρχές επιβολής του νόμου των κρατών μελών, καθώς επίσης στην ενίσχυση των σχετικών δυνατοτήτων της Ευρωπόλ.

Συνεπώς, η πρόταση είναι σύμφωνη με την αρχή της επικουρικότητας.

● Αρχή της αναλογικότητας

Η πρόταση είναι σύμφωνη με την αρχή της αναλογικότητας για τον (τους) ακόλουθο(-ους) λόγο(-ους).

Σε συμφωνία με τη σύμβαση Ευρωπόλ, η πρόταση περιορίζεται στη ρύθμιση του θεσμικού πλαισίου και των μέτρων σχετικά με την επεξεργασία και την προστασία δεδομένων που απαιτούνται για τη διασφάλιση της αποτελεσματικής λειτουργίας της Ευρωπόλ. Οσάκις ενδείκνυται, γίνεται παραπομπή στην εθνική νομοθεσία, η οποία, επί παραδείγματι, ορίζει ποια δεδομένα επιτρέπεται να ανταλλάσσονται με την Ευρωπόλ και υπό ποιες προϋποθέσεις. Επίσης ελήφθη υπόψη η αρχή της αναλογικότητας για τον καθορισμό της αρμοδιότητας της Ευρωπόλ, η οποία περιορίζεται στα είδη σοβαρών αξιόποινων πράξεων που απαριθμούνται στην απόφαση-πλαίσιο για το ευρωπαϊκό ένταλμα σύλληψης.

Η δημοσιονομική επιβάρυνση την οποία η πρόταση συνεπάγεται για την Κοινότητα είναι ανάλογη των δαπανών στις οποίες υποβάλλονται σήμερα τα κράτη μέλη για τη χρηματοδότηση της Ευρωπόλ. Η πρόταση θα οδηγήσει σε μείωση του διοικητικού φόρτου χάρη στην ευθυγράμμιση με τις κοινοτικές διαδικασίες και χάρη στην παράκαμψη των διαδικασιών κύρωσης των τροποποιήσεων της νομικής πράξης που διέπει τη λειτουργία της Ευρωπόλ.

● Επιλογή νομικής πράξης

Η απόφαση του Συμβουλίου επί τη βάσει του άρθρου 34 παράγραφος 2 στοιχείο γ) ΣΕΕ είναι το πλέον ενδεδειγμένο μέσο για την ίδρυση ενός οργανισμού δυνάμει του Τίτλου VI ΣΕΕ. Επειδή η πρόταση δεν αποσκοπεί σε προσέγγιση της νομοθεσίας των κρατών μελών, δεν θα ήταν ενδεδειγμένη εν προκειμένω μια απόφαση-πλαίσιο.

4. Δημοσιονομικές επιπτώσεις

Βάσει του δημοσιονομικού πλαισίου 2007-2013, έχει ήδη αποφασισθεί η διάθεση συνολικά 334 εκατ. ευρώ από τον κοινοτικό προϋπολογισμό για τη χρηματοδότηση της Ευρωπόλ κατά την περίοδο 2010-2013. Το ανωτέρω ποσό συμβαδίζει με τον πλέον πρόσφατο χρηματοδοτικό προγραμματισμό της Ευρωπόλ. Ο ετήσιος προϋπολογισμός της Ευρωπόλ για το 2007 είναι της τάξεως των 68 εκατ. ευρώ. Ο συνολικός αριθμός προσωπικού που θα αμείβεται από τον προϋπολογισμό αυτό το 2007 θα είναι 406.

5. Συμπληρωματικές πληροφορίες

● Προσομοίωση, πιλοτική φάση και μεταβατική περίοδος

Προβλέπεται μεταβατική περίοδος για την πρόταση.

● Απλούστευση

Η πρόταση προβλέπει τη σε σημαντικό βαθμό απλούστευση των διοικητικών διαδικασιών, τόσο για την ΕΕ όσο και τις δημόσιες αρχές των κρατών μελών, παραδείγματος χάρη με την αποφυγή της έκδοσης ενός πλήθους νομικών πράξεων και αποφάσεων για θέματα διαχείρισης του προϋπολογισμού και του προσωπικού, καθώς και με την ευθυγράμμιση της λειτουργίας της Ευρωπόλ με την κοινή πρακτική που ισχύει για άλλα όργανα και οργανισμούς της ΕΕ.

● Κατάργηση ισχύουσας νομοθεσίας

Η έκδοση της πρότασης θα έχει ως συνέπεια την κατάργηση ισχύουσας νομοθεσίας.

● Αναδιατύπωση

Η πρόταση περιλαμβάνει αναδιατύπωση.

2006/0310 (CNS)

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την ίδρυση Ευρωπαϊκής Αστυνομικής Υπηρεσίας (Ευρωπόλ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 30 παράγραφος 1 στοιχείο β), το άρθρο 30 παράγραφος 2 και το άρθρο 34 παράγραφος 2 στοιχείο γ),

την πρόταση της Επιτροπής[4],

τη γνώμη του Ευρωπαϊκού Κοινοβουλίου[5],

Εκτιμώντας τα ακόλουθα:

(1) Η ίδρυση Ευρωπαϊκής Αστυνομικής Υπηρεσίας (Ευρωπόλ) συμφωνήθηκε στο πλαίσιο της συνθήκης για την Ευρωπαϊκή Ένωση της 7ης Φεβρουαρίου 1992, ενώ οι σχετικές ρυθμίσεις προβλέπονταν σε σύμβαση για την ίδρυση Ευρωπαϊκής Αστυνομικής Υπηρεσίας («σύμβαση Ευρωπόλ»)[6] δυνάμει του άρθρου Κ.3 της συνθήκης για την Ευρωπαϊκή Ένωση.

(2) Σε σχέση με τη σύμβαση Ευρωπόλ έχει προταθεί σειρά τροποποιήσεων, οι οποίες έχουν συμπεριληφθεί σε τρία πρωτόκολλα, που δεν έχουν ακόμη τεθεί σε ισχύ εξαιτίας της χρονοβόρας διαδικασίας κύρωσης που οι τροποποιήσεις αυτές επιβάλλουν, η δε αντικατάσταση της σύμβασης από απόφαση θα καταστήσει ευχερέστερη οποιαδήποτε τροποποίηση η οποία ενδέχεται να απαιτηθεί μελλοντικώς.

(3) Η απλούστευση και η βελτίωση του νομικού πλαισίου που διέπει την Ευρωπόλ μπορούν να επιτευχθούν εν μέρει μέσω της θεσμοθέτησης της Ευρωπόλ ως οργανισμού της Ευρωπαϊκής Ένωσης, που θα χρηματοδοτείται από τον γενικό προϋπολογισμό των Ευρωπαϊκών Κοινοτήτων, και τούτο χάρη στην επακόλουθη εφαρμογή ως προς την Ευρωπόλ των γενικών κανόνων και διαδικασιών που ισχύουν για τέτοιου είδους όργανα.

(4) Οι νομικές πράξεις που εκδόθηκαν πρόσφατα με σκοπό την ίδρυση οργανισμών ή οργάνων της Ευρωπαϊκής Ένωσης σε τομείς που εμπίπτουν στον Τίτλο VI της συνθήκης για την Ευρωπαϊκή Ένωση (απόφαση του Συμβουλίου της 28ης Φεβρουαρίου 2002 σχετικά με τη σύσταση της Eurojust προκειμένου να ενισχυθεί η καταπολέμηση των σοβαρών μορφών εγκλήματος[7] και απόφαση του Συμβουλίου της 20ης Σεπτεμβρίου 2005 για την ίδρυση της Ευρωπαϊκής Αστυνομικής Ακαδημίας (ΕΑΑ) και την κατάργηση της απόφασης 2000/820/ΔΕΥ[8]) προσέλαβαν τη μορφή αποφάσεων του Συμβουλίου, διότι οι αποφάσεις αυτές μπορούν να προσαρμοσθούν ευκολότερα στις μεταβαλλόμενες συνθήκες και στις αναφαινόμενες πολιτικές προτεραιότητες.

(5) Η ίδρυση της Ευρωπόλ ως οργανισμού της Ευρωπαϊκής Ένωσης, που θα χρηματοδοτείται από τον γενικό προϋπολογισμό των Ευρωπαϊκών Κοινοτήτων, θα ενισχύσει τον ρόλο του Ευρωπαϊκού Κοινοβουλίου σε σχέση με τον έλεγχο της Ευρωπόλ, μέσω της σύμπραξης του Ευρωπαϊκού Κοινοβουλίου στην έγκριση του προϋπολογισμού.

(6) Η υπαγωγή της Ευρωπόλ στους γενικούς κανόνες και διαδικασίες που ισχύουν για τα υπόλοιπα όργανα και οργανισμούς θα διασφαλίσει απλουστεύσεις σε διοικητικό επίπεδο, πράγμα που θα επιτρέπει στην Ευρωπόλ να αφιερώνει μεγαλύτερο μέρος των μέσων που διαθέτει για την εκπλήρωση της κύριας αποστολής της.

(7) Περαιτέρω απλούστευση και βελτίωση της λειτουργίας της Ευρωπόλ μπορεί να επιτευχθεί με την εφαρμογή μέτρων που θα κατατείνουν στη διεύρυνση των δυνατοτήτων της Ευρωπόλ να επικουρεί και να στηρίζει τις αρμόδιες αρχές επιβολής του νόμου των κρατών μελών, χωρίς την παραχώρηση εκτελεστικών εξουσιών στους υπαλλήλους της Ευρωπόλ.

(8) Μία από τις βελτιώσεις αυτές είναι να διασφαλισθεί ότι η Ευρώπιο είναι σε θέση σε υποβοηθά τις αρμόδιες αρχές των κρατών μελών για την καταπολέμηση συγκεκριμένων μορφών σοβαρών αξιόποινων πράξεων, χωρίς τον περιορισμό που ισχύει σήμερα σύμφωνα με τον οποίο πρέπει να υπάρχουν αντικειμενικές ενδείξεις για την εμπλοκή οργανωμένου εγκληματικού κυκλώματος στην εκάστοτε υπόθεση.

(9) Η αναγόρευση της Ευρωπόλ σε σημείο επαφής της Ευρωπαϊκής Ένωσης για την καταστολή της παραχάραξης του ευρώ δεν θίγει την εφαρμογή της «∆ιεθνούς συμβάσεως προς καταστολή της παραχάραξης και κιβδηλείας», που υπεγράφη στη Γενεύη στις 20 Απριλίου 1929, και του συναφούς πρωτοκόλλου.

(10) Οι εθνικές υπηρεσίες της Ευρωπόλ πρέπει να έχουν άμεση πρόσβαση στο σύνολο των δεδομένων που είναι καταχωρημένα στο Σύστημα Πληροφοριών Ευρωπόλ προς αποφυγή περιττών διαδικασιών.

(11) Η παρούσα απόφαση συνάδει με την απόφαση-πλαίσιο 2007/XX/ΔΕΥ του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις.

(12) Η επεξεργασία δεδομένων βάσει της κοινοτικής νομοθεσίας, ιδίως όσον αφορά τα δεδομένα προσωπικού χαρακτήρα που αφορούν το προσωπικό της Ευρωπόλ, υπόκειται στον κανονισμό (ΕΚ) αριθ. 2001/45 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2000 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[9].

(13) Είναι αναγκαίο να καθιερωθεί θέση υπεύθυνου προστασίας δεδομένων, με αποστολή τη διασφάλιση, υπό καθεστώς ανεξαρτησίας, της νομιμότητας της επεξεργασίας δεδομένων και της τήρησης των διατάξεων της παρούσας απόφασης σε σχέση με την επεξεργασία δεδομένων προσωπικού χαρακτήρα, περιλαμβανομένης της επεξεργασίας δεδομένων προσωπικού χαρακτήρα σχετικών με το προσωπικό της Ευρωπόλ, που καλύπτεται από προστασία βάσει του άρθρου 24 του κανονισμού (ΕΚ) αριθ. 45/2001.

(14) Επιπλέον της απλούστευσης των διατάξεων που αναφέρονται σε υφιστάμενα συστήματα επεξεργασίας δεδομένων, είναι σκόπιμο να διευρυνθούν οι δυνατότητες της Ευρωπόλ όσον αφορά τη συγκρότηση και διαχείριση άλλων εργαλείων επεξεργασίας δεδομένων προς υποστήριξη του έργου της. Τα εν λόγω εργαλεία επεξεργασίας δεδομένων είναι σκόπιμο να συγκροτούνται και να συντηρούνται σύμφωνα με τις γενικές αρχές της προστασίας δεδομένων, αλλά και σύμφωνα με σχετικές λεπτομερείς ρυθμίσεις τις οποίες πρόκειται να θεσπίσει το Συμβούλιο.

(15) Είναι σκόπιμο να διασφαλίζεται η συνεργασία της κοινής εποπτικής αρχής με τον Ευρωπαίο Επόπτη Προστασίας Δεδομένων.

(16) Με σκοπό την εκπλήρωση της αποστολής της, η Ευρωπόλ είναι σκόπιμο να συνεργάζεται με ευρωπαϊκά όργανα και οργανισμούς, διασφαλίζοντας ικανοποιητικό επίπεδο προστασίας δεδομένων σύμφωνα με τις επιταγές του κανονισμού (ΕΚ) αριθ. 45/2001.

(17) Η Ευρωπόλ είναι επίσης σκόπιμο να συνεργάζεται με τη Eurojust, η οποία μεριμνά για τη σε ικανοποιητικό βαθμό προστασία δεδομένων σύμφωνα με τις επιταγές της απόφασης περί ιδρύσεώς της.

(18) Η Ευρωπόλ πρέπει να είναι ικανή να συνάπτει ρυθμίσεις συνεργασίας με συναφή όργανα και οργανισμούς της Κοινότητας και της Ένωσης, με στόχο την αύξηση της εκατέρωθεν αποτελεσματικότητας για την καταπολέμηση σοβαρών μορφών εγκληματικότητας οι οποίες υπάγονται στην αρμοδιότητα αμφοτέρων των πλευρών, καθώς και προς αποφυγή αλληλεπικαλύψεων.

(19) Είναι σκόπιμος ο εξορθολογισμός των δυνατοτήτων της Ευρωπόλ να συνεργάζεται με τρίτες χώρες και φορείς, προκειμένου να διασφαλισθεί η συνεκτικότητα με τη γενική πολιτική της Ένωσης στον συγκεκριμένο τομέα, με τη θέσπιση νέων διατάξεων για το πώς η συνεργασία αυτή θα μεθοδεύεται μελλοντικώς.

(20) Είναι σκόπιμο να βελτιωθεί η διοίκηση της Ευρωπόλ με την καθιέρωση απλουστευμένων διαδικασιών και πιο γενικόλογων περιγραφών των καθηκόντων του διοικητικού της συμβουλίου, με τη μείωση του αριθμού συνεδριάσεων του διοικητικού συμβουλίου και την καθιέρωση κοινής ρύθμισης που να προβλέπει ότι όλες οι αποφάσεις πρέπει να λαμβάνονται με πλειοψηφία των δύο τρίτων.

(21) Επίσης είναι ευκταίες διατάξεις για την αναβάθμιση του ελέγχου που το Ευρωπαϊκό Κοινοβούλιο ασκεί επί της Ευρωπόλ, ούτως ώστε να διασφαλισθεί ότι η Ευρωπόλ θα παραμείνει ένας πλήρως υπεύθυνος και διαφανής οργανισμός, λαμβανομένης δεόντως υπόψη της ανάγκης κατοχύρωσης του απορρήτου των επιχειρησιακών πληροφοριών.

(22) Ο δικαστικός έλεγχος επί της Ευρωπόλ θα ασκείται σύμφωνα με το άρθρο 35 της συνθήκης για την Ευρωπαϊκή Ένωση.

(23) Για να είναι σε θέση η Ευρωπόλ να εξακολουθήσει να ασκεί τα καθήκοντά της με την καλύτερη δυνατή αξιοποίηση των ικανοτήτων της, ενδείκνυται να θεσπισθούν προσεκτικά σχεδιασμένες μεταβατικές ρυθμίσεις.

(24) Επειδή οι στόχοι της παρούσας απόφασης, δηλαδή η αναγκαιότητα της ίδρυσης οργανισμού επιφορτισμένου με τη συνεργασία για την επιβολή του νόμου σε επίπεδο ΕΕ, δεν είναι δυνατό να επιτευχθούν σε επαρκή βαθμό από τα κράτη μέλη και μπορούν, κατ’ επέκταση, λόγω της κλίμακας και των συνεπειών της σχετικής δράσης, να επιτευχθούν καλύτερα στο επίπεδο της Ένωσης, το Συμβούλιο δύναται να θεσπίσει μέτρα σύμφωνα με την αρχή της επικουρικότητας, η οποία μνημονεύεται στο άρθρο 2 της συνθήκης για την Ευρωπαϊκή Ένωση και ορίζεται στο άρθρο 5 της συνθήκης περί ιδρύσεως της Ευρωπαϊκής Κοινότητας. Σύμφωνα με την αρχή της αναλογικότητας, η παρούσα απόφαση δεν υπερβαίνει το μέτρο που είναι αναγκαίο για την επίτευξη των επιδιωκόμενων στόχων.

(25) Η παρούσα απόφαση συνάδει με τα θεμελιώδη δικαιώματα και τηρεί τις αρχές που αναγνωρίζονται, ιδίως, στον Χάρτη των Θεμελιωδών Δικαιωμάτων της Ευρωπαϊκής Ένωσης,

ΑΠΟΦΑΣΙΖΕΙ:

ΚΕΦΑΛΑΙΟ I – ΙΔΡΥΣΗ ΚΑΙ ΚΑΘΗΚΟΝΤΑ

Άρθρο 1 Ίδρυση

1. Με την παρούσα απόφαση ιδρύεται «Ευρωπαϊκή Αστυνομική Υπηρεσία», καλουμένη εφεξής «Ευρωπόλ», υπό τη μορφή οργανισμού της Ένωσης. Η έδρα της Ευρωπόλ είναι στη Χάγη, στις Κάτω Χώρες.

2. Η Ευρωπόλ λογίζεται ως διάδοχος της Europol, η οποία ιδρύθηκε με τη σύμβαση για την ίδρυση Ευρωπαϊκής Αστυνομικής Υπηρεσίας («σύμβαση Ευρωπόλ») δυνάμει του άρθρου Κ.3 της συνθήκης για την Ευρωπαϊκή Ένωση.

Άρθρο 2 Ικανότητα δικαίου

1. Η Ευρωπόλ διαθέτει νομική προσωπικότητα.

2. Σε κάθε κράτος μέλος, η Ευρωπόλ διαθέτει την ευρύτερη δυνατή νομική και δικαιοπρακτική ικανότητα που αναγνωρίζεται στα νομικά πρόσωπα από τη νομοθεσία του εκάστοτε κράτους. Η Ευρωπόλ δύναται ιδίως να αποκτά ή να εκποιεί κινητή και ακίνητη περιουσία και να είναι διάδικος.

3. Η Ευρωπόλ εξουσιοδοτείται να συνάψει συμφωνία περί της έδρας της με το Βασίλειο των Κάτω Χωρών.

Άρθρο 3 Στόχος

Σκοπός της Ευρωπόλ είναι η υποστήριξη και η ενίσχυση της δράσης των αρμόδιων αρχών των κρατών μελών και της αμοιβαίας συνεργασίας τους για την πρόληψη και την καταπολέμηση σοβαρών αξιόποινων πράξεων και της τρομοκρατίας. Ως «αρμόδιες αρχές» κατά την έννοια της παρούσας απόφασης νοούνται όλες οι δημόσιες αρχές που υπάρχουν στα κράτη μέλη και είναι επιφορτισμένες βάσει της εθνικής νομοθεσίας με την πρόληψη και την καταπολέμηση των αξιόποινων πράξεων.

Άρθρο 4 Αρμοδιότητα

1. Στην αρμοδιότητα της Ευρωπόλ υπάγονται οι σοβαρές αξιόποινες πράξεις οι οποίες επηρεάζουν δύο ή περισσότερα κράτη μέλη, ιδίως δε το οργανωμένο έγκλημα και η τρομοκρατία.

2. Για τους σκοπούς της παρούσας απόφασης, ως σοβαρές αξιόποινες πράξεις νοούνται οι μορφές εγκληματικότητας που απαριθμούνται στο παράρτημα I της παρούσας απόφασης.

3. Στην αρμοδιότητα της Ευρωπόλ υπάγονται επίσης οι συναφείς αξιόποινες πράξεις. Ως συναφείς αξιόποινες πράξεις νοούνται οι εξής:

- αξιόποινες πράξεις που διαπράττονται με σκοπό την απόκτηση των μέσων για την τέλεση πράξεων που εμπίπτουν στο πεδίο αρμοδιότητας της Ευρωπόλ·

- αξιόποινες πράξεις που διαπράττονται με σκοπό τη διευκόλυνση ή την τέλεση πράξεων που εμπίπτουν στο πεδίο αρμοδιότητας της Ευρωπόλ·

- αξιόποινες πράξεις που διαπράττονται με σκοπό την εξασφάλιση της ατιμωρησίας για πράξεις που εμπίπτουν στο πεδίο αρμοδιότητας της Ευρωπόλ.

4. Το Συμβούλιο, αποφασίζοντας με ειδική πλειοψηφία κατόπιν διαβουλεύσεων με το Ευρωπαϊκό Κοινοβούλιο, καθορίζει τις προτεραιότητες της Ευρωπόλ όσον αφορά την καταπολέμηση και την πρόληψη των μορφών εγκληματικότητας που εμπίπτουν στο πεδίο αρμοδιότητας της Ευρωπόλ, λαμβανομένων υπόψη των μηχανισμών ιεράρχησης προτεραιοτήτων της Ευρωπαϊκής Ένωσης στον τομέα αρμοδιότητας της Ευρωπόλ.

Άρθρο 5 Καθήκοντα

1. Τα κύρια καθήκοντα της Ευρωπόλ είναι τα εξής:

(α) η συλλογή, αποθήκευση, επεξεργασία, ανάλυση και ανταλλαγή πληροφοριών, απόρρητων ή μη, που διαβιβάζονται από τις αρχές των κρατών μελών ή τρίτων χωρών ή από άλλες δημόσιες ή ιδιωτικές οντότητες·

(β) ο συντονισμός, η οργάνωση και η διεξαγωγή ερευνών και επιχειρησιακών δράσεων, από κοινού με τις αρμόδιες αρχές των κρατών μελών ή στο πλαίσιο κοινών ομάδων ερευνών, ενδεχομένως σε συνεννόηση με ευρωπαϊκούς φορείς ή με φορείς τρίτων χωρών·

(γ) η άμεση ενημέρωση των αρμόδιων αρχών των κρατών μελών για πληροφορίες που τις αφορούν και για τη συνάφεια που ενδεχομένως διαπιστώνεται μεταξύ αξιόποινων πράξεων·

(δ) η διευκόλυνση ερευνών που διεξάγονται στα κράτη μέλη, με τη διαβίβαση όλων των συναφών πληροφοριών στις εθνικές υπηρεσίες·

(ε) η υποβολή παραγγελίας στις αρμόδιες αρχές των οικείων κρατών μελών για τη διεξαγωγή ή τον συντονισμό ερευνών σε συγκεκριμένες υποθέσεις·

(στ) η παροχή απόρρητων πληροφοριών και αναλυτικής υποστήριξης στα κράτη μέλη σε σχέση με μείζονος σημασίας διεθνή συμβάντα τα οποία παράγουν συνέπειες από την άποψη της αστυνόμευσης της δημόσιας τάξης.

2. Τα καθήκοντα που καθορίζονται στην παράγραφο 1 περιλαμβάνουν τον συντονισμό των ερευνών με αντικείμενο αξιόποινες δραστηριότητες που ασκούνται μέσω του Διαδικτύου, ιδίως σε σχέση με αδικήματα που σχετίζονται με την τρομοκρατία και με τη διανομή υλικού παιδικής πορνογραφίας και άλλου παράνομου υλικού, καθώς επίσης την παρακολούθηση του Διαδικτύου με στόχο τη διευκόλυνση της ανίχνευσης τέτοιων αξιόποινων δραστηριοτήτων και του εντοπισμού των δραστών.

3. Όλες οι επιχειρησιακές δράσεις της Ευρωπόλ διεξάγονται σε συνεννόηση και σε συμφωνία με τις αρχές του κράτους μέλους ή των κρατών μελών στο έδαφος του οποίου ή των οποίων διεξάγονται. Η εφαρμογή μέτρων καταναγκαστικού χαρακτήρα εμπίπτει στην αποκλειστική αρμοδιότητα των συναφών εθνικών αρχών.

4. Η Ευρωπόλ επιφορτίζεται με τα εξής πρόσθετα καθήκοντα:

(α) να αναπτύσσει ειδικές γνώσεις για τις διαδικασίες έρευνας των αρμόδιων αρχών των κρατών μελών και να προσφέρει συμβουλές σε σχέση με διεξαγόμενες έρευνες·

(β) να παρέχει στρατηγικής σημασίας απόρρητες πληροφορίες, προκειμένου να διευκολύνει και να προάγει την αποτελεσματική και αποδοτική χρήση των πόρων που είναι διαθέσιμοι σε επίπεδο κρατών μελών και σε επίπεδο Ένωσης για επιχειρησιακές δραστηριότητες και για την υποστήριξη των δραστηριοτήτων αυτών·

(γ) να καταρτίζει εκτιμήσεις για απειλές και γενικές εκθέσεις πεπραγμένων σχετικά με την εκπλήρωση της αποστολής της, περιλαμβανομένης ετήσιας εκτίμησης για την απειλή που αντιπροσωπεύει το οργανωμένο έγκλημα.

5. Στο πλαίσιο του στόχου της βάσει του άρθρου 3, η Ευρωπόλ δύναται επιπλέον να υποβοηθά τα κράτη μέλη στους ακόλουθους, ιδίως, τομείς:

(α) κατάρτιση των μελών των αρμόδιων αρχών τους, οσάκις ενδείκνυται σε συνεργασία με την Ευρωπαϊκή Αστυνομική Ακαδημία

(β) οργάνωση και εξοπλισμός των εν λόγω αρχών, μέσω της διευκόλυνσης της παροχής τεχνικής υποστήριξης μεταξύ των κρατών μελών

(γ) μέθοδοι πρόληψης και εγκληματικότητας·

(δ) τεχνικές και εγκληματολογικές μέθοδοι και ανάλυση, καθώς και διαδικασίες διεξαγωγής ερευνών.

6. Η Ευρωπόλ ενεργεί ως σημείο επαφής της Ευρωπαϊκής Ένωσης κατά τις επαφές της με τρίτες χώρες και οργανισμούς με στόχο την πάταξη της παραχάραξης του ευρώ.

Άρθρο 6 Συμμετοχή σε κοινές ομάδες έρευνας

1. Οι υπάλληλοι της Ευρωπόλ δύνανται να συμμετέχουν με βοηθητικό ρόλο σε κοινές ομάδες έρευνας, συμπεριλαμβανομένων των ομάδων που συγκροτούνται δυνάμει του άρθρου 1 της απόφασης πλαισίου της 13ης Ιουνίου 2002 σχετικά με τις κοινές ομάδες έρευνας[10], δυνάμει του άρθρου 13 της σύμβασης της 29ης Μαΐου 2000 για την αμοιβαία συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης[11] ή δυνάμει του άρθρου 24 της σύμβασης της 18ης Δεκεμβρίου 1997 περί αμοιβαίας συνδρομής και συνεργασίας μεταξύ των τελωνειακών υπηρεσιών[12]. Οι υπάλληλοι της Ευρωπόλ δύνανται, σύμφωνα με τα προβλεπόμενα στο άρθρο 5 παράγραφος 1 στοιχείο β) και με τη ρύθμιση που μνημονεύεται στην παράγραφο 3, καθώς και σε συμμόρφωση με τη νομοθεσία του κράτους μέλους στο οποίο δραστηριοποιείται η εκάστοτε κοινή ομάδα έρευνας, να παρέχουν βοήθεια για όλες τις δραστηριότητες και να ανταλλάσσουν πληροφορίες με όλα τα μέλη της κοινής ομάδας έρευνας, κατά τα προβλεπόμενα στην παράγραφο 5. Στο πλαίσιο αυτό, οι υπάλληλοι της Ευρωπόλ δύνανται επίσης να εισηγούνται τη λήψη συγκεκριμένων μέτρων καταναγκασμού από τα εθνικά μέλη της κοινής ομάδας έρευνας.

2. Στις περιπτώσεις κατά τις οποίες συγκροτείται κοινή ομάδα έρευνας προκειμένου να ασχοληθεί με υποθέσεις παραχάραξης του ευρώ, είναι δυνατός ο διορισμός υπαλλήλου της Ευρωπόλ για να διευθύνει την έρευνα, υπό την άμεση ευθύνη του επικεφαλής της ομάδας. Σε περίπτωση διαφωνίας μεταξύ του υπαλλήλου της Ευρωπόλ που έχει διορισθεί βάσει του προηγούμενου εδαφίου και του επικεφαλής της ομάδας, κατισχύει η γνώμη αυτού του τελευταίου..

3. Οι διοικητικές παράμετροι της συμμετοχής υπαλλήλων της Ευρωπόλ σε κοινές ομάδες έρευνας καθορίζονται σε συμφωνία μεταξύ του διευθυντή της Ευρωπόλ και των αρμόδιων αρχών των κρατών μελών που μετέχουν στην κοινή ομάδα έρευνας, με τη σύμπραξη των εθνικών υπηρεσιών. Οι κανόνες που ισχύουν για τη σύναψη τέτοιων συμφωνιών θεσπίζονται από το διοικητικό συμβούλιο.

4. Οι υπάλληλοι της Ευρωπόλ ασκούν τα καθήκοντά τους σύμφωνα με τις εντολές του επικεφαλής της ομάδας, λαμβάνοντας υπόψη τους όρους που καθορίζονται στη συμφωνία για την οποία γίνεται λόγος στην παράγραφο 3.

5. Οι υπάλληλοι της Ευρωπόλ δύνανται να συνεννοούνται απευθείας με τα μέλη της κοινής ομάδας έρευνας και να παρέχουν πληροφορίες στα μέλη και τα αποσπασμένα μέλη της κοινής ομάδας έρευνας σύμφωνα με τις διατάξεις της παρούσας απόφασης, λαμβάνοντας υπόψη τους όρους που καθορίζονται στη συμφωνία για την οποία γίνεται λόγος στην παράγραφο 3.

6. Κατά τη διάρκεια των εργασιών μιας κοινής ομάδας έρευνας, οι υπάλληλοι της Ευρωπόλ υπόκεινται, σε σχέση με τις αξιόποινες πράξεις που έχουν διαπραχθεί εις βάρος τους ή από αυτά, στην εθνική νομοθεσία του κράτους μέλους όπου διεξάγονται οι εργασίες της ομάδας η οποία ισχύει για πρόσωπα που ασκούν ανάλογα καθήκοντα.

Άρθρο 7 Παραγγελίες της Ευρωπόλ για την κίνηση ποινικών ερευνών

1. Τα κράτη μέλη επιλαμβάνονται κάθε παραγγελίας της Ευρωπόλ για την κίνηση, τη διενέργεια ή τον συντονισμό ερευνών για συγκεκριμένες υποθέσεις και λαμβάνουν δεόντως υπόψη τέτοιου είδους παραγγελίες. Ενημερώνουν δε την Ευρωπόλ σχετικά με το αν πρόκειται να κινηθεί η παραγγελθείσα έρευνα.

2. Σε περίπτωση που οι αρμόδιες αρχές του οικείου κράτους μέλους αποφασίσουν να μη συμμορφωθούν με μία παραγγελία της Ευρωπόλ, την ενημερώνουν για την απόφασή τους και για τους λόγους στους οποίους στηρίζεται, εκτός αν αδυνατούν να παραθέσουν τους σχετικούς λόγους λόγω του ότι:

(α) η παράθεση των λόγων θα έβλαπτε ουσιώδη εθνικά συμφέροντα ασφαλείας ή

(β) η παράθεση των λόγων θα έθετε σε κίνδυνο την επιτυχή έκβαση ερευνών που βρίσκονται σε εξέλιξη ή την ασφάλεια φυσικών προσώπων.

3. Οι απαντήσεις σε παραγγελίες της Ευρωπόλ για την κίνηση, τη διενέργεια ή τον συντονισμό ερευνών για συγκεκριμένες υποθέσεις και οι πληροφορίες προς την Ευρωπόλ σχετικά με τα πορίσματα ερευνών διαβιβάζονται στην Ευρωπόλ από τις αρμόδιες αρχές των κρατών μελών σύμφωνα με τους κανόνες που καθορίζονται στην παρούσα απόφαση και στη σχετική εθνική νομοθεσία.

Άρθρο 8 Εθνικές υπηρεσίες

1. Κάθε κράτος μέλος συγκροτεί ή ορίζει μια εθνική υπηρεσία στην οποία ανατίθεται η άσκηση των καθηκόντων που καθορίζονται στο παρόν άρθρο. Σε έκαστο κράτος μέλος διορίζεται ένας δημόσιος λειτουργός ως προϊστάμενος της εθνικής του υπηρεσίας.

2. Η εθνική υπηρεσία αποτελεί την υπηρεσία-σύνδεσμο μεταξύ της Ευρωπόλ και των αρμόδιων αρχών των κρατών μελών. Εντούτοις, τα κράτη μέλη δύνανται να επιτρέπουν τις απευθείας επαφές μεταξύ των εθνικών αρχών που έχουν ορισθεί και της Ευρωπόλ υπό όρους που καθορίζει το εκάστοτε κράτος μέλος, οι οποίοι επιτρέπεται να περιλαμβάνουν την προηγούμενη ανάμειξη της εθνικής υπηρεσίας.

3. Τα κράτη μέλη λαμβάνουν τα αναγκαία μέτρα για να διασφαλίζουν ότι οι εθνικές υπηρεσίες είναι σε θέση να φέρουν σε πέρας τα καθήκοντά τους και, ιδίως, ότι διαθέτουν πρόσβαση στα συναφή εθνικά δεδομένα.

4. Οι εθνικές υπηρεσίες:

(α) παρέχουν στην Ευρωπόλ, με δική τους πρωτοβουλία, τα πληροφοριακά στοιχεία και τις απόρρητες πληροφορίες που απαιτούνται για την άσκηση των καθηκόντων της·

(β) απαντούν στις αιτήσεις παροχής πληροφοριακών στοιχείων, απόρρητων πληροφοριών και συμβουλών της Ευρωπόλ·

(γ) φροντίζουν για την επικαιροποίηση πληροφοριακών στοιχείων και απόρρητων πληροφοριών·

(δ) αξιολογούν τα πληροφοριακά στοιχεία και τις απόρρητες πληροφορίες σύμφωνα με την εθνική νομοθεσία για λογαριασμό των αρμόδιων αρχών και διαβιβάζουν το σχετικό υλικό σε αυτές·

(ε) ζητούν από την Ευρωπόλ συμβουλές, πληροφοριακά στοιχεία, απόρρητες πληροφορίες και αναλύσεις

(στ) διαβιβάζουν πληροφορίες στην Ευρωπόλ προς αποθήκευση στις βάσεις δεδομένων της·

(ζ) μεριμνούν ώστε κάθε ανταλλαγή πληροφοριών μεταξύ της Ευρωπόλ και των ιδίων να γίνεται συννόμως.

5. Με την επιφύλαξη της άσκησης των καθηκόντων των κρατών μελών αναφορικά με την τήρηση του νόμου και της τάξης και τη διασφάλιση της εσωτερικής ασφάλειας, δεν είναι δυνατό να υποχρεωθεί μια εθνική υπηρεσία σε μια συγκεκριμένη υπόθεση να διαθέσει πληροφοριακά στοιχεία και απόρρητες πληροφορίες, εάν κάτι τέτοιο:

(α) θα έθετε σε κίνδυνο την επιτυχή έκβαση διεξαγόμενης έρευνας ή την ασφάλεια φυσικών προσώπων·

(β) θα συνεπάγετο την κοινολόγηση πληροφοριακών στοιχείων σχετικά με οργανώσεις ή συγκεκριμένες δραστηριότητες των υπηρεσιών πληροφοριών στον τομέα της κρατικής ασφάλειας.

6. Τα έξοδα των εθνικών υπηρεσιών για την επικοινωνία τους με την Ευρωπόλ βαρύνουν τα κράτη μέλη και, με εξαίρεση τα έξοδα διασύνδεσης, δεν βαρύνουν την Ευρωπόλ.

7. Οι προϊστάμενοι των εθνικών υπηρεσιών συνεδριάζουν τακτικά προκειμένου να συνδράμουν την Ευρωπόλ με την παροχή συμβουλών, είτε με δική τους πρωτοβουλία είτε κατόπιν αιτήσεως του διευθυντή ή του διοικητικού συμβουλίου.

Άρθρο 9 Αξιωματούχοι-σύνδεσμοι

1. Έκαστη εθνική υπηρεσία αποσπά τουλάχιστον έναν αξιωματούχο-σύνδεσμο στην Ευρωπόλ. Με την επιφύλαξη τυχόν αντίθετων ειδικών διατάξεων της παρούσας απόφασης, οι αξιωματούχοι-σύνδεσμοι υπόκεινται στην εθνική νομοθεσία του κράτους μέλους που τους έχει αποσπάσει.

2. Με την επιφύλαξη του άρθρου 8 παράγραφοι 4 και 5, οι αξιωματούχοι-σύνδεσμοι:

(α) παρέχουν στην Ευρωπόλ πληροφορίες προερχόμενες από την εκάστοτε εθνική υπηρεσία που τους έχει αποσπάσει·

(β) διαβιβάζουν πληροφορίες της Ευρωπόλ προς την εκάστοτε εθνική υπηρεσία που τους έχει αποσπάσει·

(γ) συνεργάζονται με τους υπαλλήλους της Ευρωπόλ μέσω της παροχής πληροφοριών και συμβουλών και

(δ) ανταλλάσσουν πληροφορίες που προέρχονται από τις εθνικές τους υπηρεσίες με τους αξιωματούχους-συνδέσμους άλλων κρατών μελών.

Αντικείμενο των διμερών ανταλλαγών που προβλέπονται στο στοιχείο δ) της πρώτης υποπαραγράφου μπορεί επίσης να είναι αξιόποινες πράξεις που δεν εμπίπτουν στην αρμοδιότητα της Ευρωπόλ, στο μέτρο που τούτο επιτρέπεται βάσει της εθνικής νομοθεσίας.

3. Το άρθρο 34 ισχύει κατ’ αναλογία για τη δραστηριότητα των αξιωματούχων-συνδέσμων.

4. Τα δικαιώματα και οι υποχρεώσεις των αξιωματούχων-συνδέσμων σε σχέση με την Ευρωπόλ καθορίζονται από το διοικητικό συμβούλιο.

5. Οι αξιωματούχοι-σύνδεσμοι απολαύουν των αναγκαίων για την εκπλήρωση των καθηκόντων τους προνομίων και ασυλιών σύμφωνα με την παράγραφο 4 του άρθρου 50.

6. Η Ευρωπόλ λαμβάνει μέριμνα ούτως ώστε οι αξιωματούχοι-σύνδεσμοι να ενημερώνονται πλήρως και να μετέχουν στην άσκηση του συνόλου των δραστηριοτήτων της, στον βαθμό που τούτο συμβιβάζεται με τη θέση τους.

7. Η Ευρωπόλ θέτει δωρεάν στη διάθεση των κρατών μελών, για τη δραστηριότητα των αξιωματούχων-συνδέσμων, τους αναγκαίους χώρους στο κτίριό της. Όλα τα υπόλοιπα έξοδα που ανακύπτουν σε σχέση με την απόσπαση των αξιωματούχων-συνδέσμων, συμπεριλαμβανομένου του κόστους του εξοπλισμού που τους παρέχεται, βαρύνουν το εκάστοτε κράτος μέλος απόσπασης, με την επιφύλαξη τυχόν αντίθετης εισήγησης του διοικητικού συμβουλίου σε συγκεκριμένη περίπτωση στο πλαίσιο της κατάρτισης του προϋπολογισμού της Ευρωπόλ.

ΚΕΦΑΛΑΙΟ II – ΣΥΣΤΗΜΑΤΑ ΕΠΕΞΕΡΓΑΣΙΑΣ ΠΛΗΡΟΦΟΡΙΩΝ

Άρθρο 10 Επεξεργασία πληροφοριών

1. Στον βαθμό που απαιτείται για την επίτευξη των στόχων της, η Ευρωπόλ επεξεργάζεται πληροφοριακά στοιχεία και απόρρητες πληροφορίες, συμπεριλαμβανομένων των δεδομένων προσωπικού χαρακτήρα, σύμφωνα με τις διατάξεις της παρούσας απόφασης. Η Ευρωπόλ συγκροτεί και διατηρεί σε λειτουργία το Σύστημα Πληροφοριών Ευρωπόλ, που μνημονεύεται στο άρθρο 11, και τα «αρχεία δεδομένων εργασίας προς ανάλυση», που μνημονεύονται στο άρθρο 14.

2. Η Ευρωπόλ δύναται να επεξεργάζεται δεδομένα με σκοπό να εξακριβώσει κατά πόσον τα εκάστοτε δεδομένα έχουν σημασία για την εκτέλεση των καθηκόντων της και είναι δυνατό να συμπεριληφθούν σε κάποιο από τα συστήματα πληροφοριών της.

3. Κάθε φορά που η Ευρωπόλ σκοπεύει να συγκροτήσει ένα σύστημα επεξεργασίας δεδομένων προσωπικού χαρακτήρα διαφορετικό από το Σύστημα Πληροφοριών Ευρωπόλ, που μνημονεύεται στο άρθρο 11, ή από τα «αρχεία δεδομένων εργασίας προς ανάλυση», που μνημονεύονται στο άρθρο 14, το Συμβούλιο, αποφασίζοντας με ειδική πλειοψηφία κατόπιν διαβουλεύσεων με το Ευρωπαϊκό Κοινοβούλιο, καθορίζει τους όρους υπό τους οποίους η Ευρωπόλ δύναται να συγκροτήσει το εκάστοτε σύστημα. Οι εν λόγω όροι αφορούν, ιδίως, την πρόσβαση στα δεδομένα και τη χρήση τους, καθώς και τους χρονικούς περιορισμούς που ισχύουν για την αποθήκευση και διαγραφή των δεδομένων, λαμβανομένων δεόντως υπόψη των αρχών που μνημονεύονται στο άρθρο 26.

4. Τηρουμένων των όρων που καθορίζονται κατά τα προβλεπόμενα στην παράγραφο 3, το διοικητικό συμβούλιο, ενεργώντας βάσει προτάσεως του διευθυντή, αποφασίζει για τη συγκρότηση συστημάτων επεξεργασίας δεδομένων κατά τα οριζόμενα στην προαναφερθείσα παράγραφο. Προτού λάβει απόφαση, το διοικητικό συμβούλιο συμβουλεύεται την κοινή εποπτική αρχή, για την οποία γίνεται λόγος στο άρθρο 33.

5. Η Ευρωπόλ καταβάλλει κάθε δυνατή προσπάθεια προκειμένου να διασφαλίσει τη διαλειτουργικότητα μεταξύ των δικών της συστημάτων επεξεργασίας δεδομένων και των συστημάτων επεξεργασίας δεδομένων των κρατών μελών, καθώς και, ειδικότερα, των συστημάτων επεξεργασίας δεδομένων που χρησιμοποιούν οι συναφείς προς την Κοινότητα και την Ένωση φορείς με τους οποίους είναι πιθανό να συνάψει σχέσεις η Ευρωπόλ σύμφωνα με το άρθρο 22, μέσω της εφαρμογής βέλτιστων πρακτικών και τη χρήση ανοικτών προτύπων.

Άρθρο 11 Σύστημα Πληροφοριών Ευρωπόλ

1. Η Ευρωπόλ διατηρεί σε λειτουργία ένα Σύστημα Πληροφοριών Ευρωπόλ. Στο Σύστημα Πληροφοριών Ευρωπόλ έχουν απ’ ευθείας πρόσβαση για να το συμβουλεύονται οι εθνικές υπηρεσίες, οι αξιωματούχοι-σύνδεσμοι, ο διευθυντής, οι αναπληρωτές διευθυντές και οι δεόντως εξουσιοδοτημένοι υπάλληλοι της Ευρωπόλ.

2. Η Ευρωπόλ λαμβάνει μέριμνα για την τήρηση των διατάξεων της παρούσας απόφασης σχετικά με τη λειτουργία του συστήματος πληροφοριών. Είναι υπεύθυνη για την προσήκουσα λειτουργία του συστήματος πληροφοριών από τεχνική και επιχειρησιακή άποψη και λαμβάνει, ιδίως, παν αναγκαίο μέτρο προκειμένου να διασφαλίζεται η προσήκουσα εφαρμογή των μέτρων που μνημονεύονται στα άρθρα 20, 28, 30 και 34 σε σχέση με το σύστημα πληροφοριών.

3. Η εθνική υπηρεσία κάθε κράτους μέλους είναι υπεύθυνη για την επικοινωνία με το σύστημα πληροφοριών. Είναι δε υπεύθυνη ιδίως για τα μέτρα ασφαλείας που προβλέπονται στο άρθρο 34 σε σχέση με τον εξοπλισμό επεξεργασίας δεδομένων που χρησιμοποιείται στο έδαφος του οικείου κράτους μέλους, για την επανεξέταση που προβλέπεται στο άρθρο 20, καθώς επίσης, στον βαθμό που τούτο απαιτείται σύμφωνα με τις νομοθετικές, κανονιστικές και διοικητικές διατάξεις και διαδικασίες αυτού του κράτους μέλους, για την ενδεδειγμένη εφαρμογή της παρούσας απόφασης από κάθε άλλη άποψη.

Άρθρο 12 Περιεχόμενο του Συστήματος Πληροφοριών Ευρωπόλ

1. Το Σύστημα Πληροφοριών Ευρωπόλ επιτρέπεται να χρησιμοποιείται μόνο για την επεξεργασία δεδομένων που είναι απαραίτητα για την εκπλήρωση της αποστολής της Ευρωπόλ. Τα εισαγόμενα δεδομένα μπορούν να αφορούν:

(α) πρόσωπα τα οποία, σύμφωνα με την εθνική νομοθεσία του οικείου κράτους μέλους, είναι ύποπτα ότι διέπραξαν ή συνήργησαν σε αξιόποινη πράξη για την οποία είναι αρμόδια η Ευρωπόλ ή τα οποία έχουν καταδικασθεί για τη διάπραξη μιας τέτοιας αξιόποινης πράξης·

(β) πρόσωπα για τα οποία υπάρχουν σοβαροί λόγοι σύμφωνα με την εθνική νομοθεσία του οικείου κράτους μέλους για να πιστεύεται ότι πρόκειται να διαπράξουν αξιόποινες πράξεις οι οποίες εμπίπτουν στην αρμοδιότητα της Ευρωπόλ.

2. Τα δεδομένα που αφορούν πρόσωπα κατά την παράγραφο 1 επιτρέπεται να περιέχουν μόνον τα ακόλουθα στοιχεία:

(α) επώνυμο, πατρικό όνομα γυναίκας, ονόματα και ενδεχομένως προσωνυμίες ή ψευδώνυμα

(β) ημερομηνία και τόπο γέννησης·

(γ) ιθαγένεια·

(δ) φύλο· και

(ε) εφόσον απαιτείται, άλλα χαρακτηριστικά που είναι πιθανό να διευκολύνουν την εξακρίβωση της ταυτότητας, περιλαμβανομένων των τυχόν ιδιαίτερων, αντικειμενικών και σταθερών σωματικών χαρακτηριστικών.

3. Επιπλέον των δεδομένων που αναφέρονται στην παράγραφο 2, το Σύστημα Πληροφοριών Ευρωπόλ επιτρέπεται επίσης να χρησιμοποιείται για την επεξεργασία των ακόλουθων κατηγοριών δεδομένων σχετικά με τα πρόσωπα για τα οποία γίνεται λόγος στην παράγραφο 1:

(α) αξιόποινες πράξεις, εικαζόμενες αξιόποινες πράξεις, καθώς και χρόνος και τόπος τέλεσης των (εικαζόμενων) αξιόποινων πράξεων·

(β) τα μέσα που χρησιμοποιήθηκαν ή ενδέχεται να χρησιμοποιηθούν με σκοπό την τέλεση των αξιόποινων πράξεων·

(γ) αρμόδιες για τη διεκπεραίωση της υπόθεσης υπηρεσίες και τα σχετικά στοιχεία καταχώρησης·

(δ) η υποψία συμμετοχής σε εγκληματική οργάνωση·

(ε) ποινικές καταδίκες, εφόσον αφορούν αξιόποινες πράξεις οι οποίες εμπίπτουν στην αρμοδιότητα της Ευρωπόλ·

(στ) το μέρος που έχει εισαγάγει τα δεδομένα.

Τα δεδομένα αυτά επιτρέπεται επίσης να συμπεριλαμβάνονται έστω και αν δεν περιέχουν ακόμη αναφορές σε συγκεκριμένα πρόσωπα. Οσάκις η Ευρωπόλ προβαίνει η ίδια στην εισαγωγή δεδομένων και παρέχει τα σχετικά στοιχεία καταχώρησης, οφείλει να επισημαίνει επίσης την πηγή των δεδομένων.

4. Οι συμπληρωματικές πληροφορίες που αφορούν τις κατηγορίες προσώπων που προβλέπει η παράγραφος 1 και τις οποίες κατέχει η Ευρωπόλ ή οι εθνικές υπηρεσίες μπορούν να κοινολογηθούν, κατόπιν αιτήσεως, σε οποιαδήποτε εθνική υπηρεσία ή στην Ευρωπόλ. Οι εθνικές υπηρεσίες τηρούν εν προκειμένω τις διατάξεις της εθνικής τους νομοθεσίας.

5. Αν ανασταλεί οριστικώς η εκκρεμής διαδικασία κατά του εμπλεκομένου προσώπου ή αν το πρόσωπο αυτό αθωωθεί, τα δεδομένα σχετικά με την υπόθεση για την οποία αποφασίστηκε η οριστική αναστολή ή η αθώωση διαγράφονται.

Άρθρο 13 Πρόσβαση στο σύστημα πληροφοριών

1. Οι εθνικές υπηρεσίες, οι αξιωματούχοι-σύνδεσμοι και ο διευθυντής, οι αναπληρωτές διευθυντές και οι δεόντως εξουσιοδοτημένοι υπάλληλοι της Ευρωπόλ έχουν δικαίωμα να εισάγουν απευθείας δεδομένα στο Σύστημα Πληροφοριών Ευρωπόλ και να τα ανακτούν απ’ αυτό. Η πρόσβαση της Ευρωπόλ σε δεδομένα επιτρέπεται υπό την προϋπόθεση ότι τα δεδομένα είναι σε συγκεκριμένη περίπτωση αναγκαία για την εκπλήρωση των καθηκόντων της Ευρωπόλ. Η πρόσβαση από μέρους των εθνικών υπηρεσιών και των αξιωματούχων-συνδέσμων πραγματοποιείται σύμφωνα με τις νομοθετικές, κανονιστικές και διοικητικές διατάξεις και διαδικασίες του μέρους που συμβουλεύεται το σύστημα πληροφοριών, υπό την επιφύλαξη τυχόν πρόσθετων διατάξεων της παρούσας απόφασης.

2. Μόνο το μέρος που εισήγαγε τα δεδομένα επιτρέπεται να τα μεταβάλει, διορθώσει ή διαγράψει. Αν κάποιο άλλο μέρος έχει ενδείξεις ότι δεδομένα κατά το άρθρο 12 παράγραφος 2 είναι ανακριβή ή εάν επιθυμεί να τα συμπληρώσει, ενημερώνει αμέσως σχετικά το μέρος που εισήγαγε τα δεδομένα. Το μέρος που εισήγαγε τα δεδομένα εξετάζει την ειδοποίηση αυτή αμελλητί και, εφόσον επιβάλλεται, τροποποιεί, συμπληρώνει, διορθώνει ή διαγράφει πάραυτα τα δεδομένα.

3. Αν το σύστημα περιέχει δεδομένα κατά την έννοια του άρθρου 12 παράγραφος 3 σχετικά με συγκεκριμένο πρόσωπο, οποιοδήποτε μέρος δύναται να εισαγάγει συμπληρωματικά δεδομένα κατά τα οριζόμενα στην ίδια παράγραφο. Εάν τα εισαχθέντα δεδομένα παρουσιάζουν προφανείς αντιφάσεις, τα οικεία μέρη συνεννοούνται μεταξύ τους και καταλήγουν σε σχετική συμφωνία.

4. Εάν ένα μέρος έχει την πρόθεση να διαγράψει εξ ολοκλήρου δεδομένα κατά την έννοια του άρθρου 12 παράγραφος 2 τα οποία έχει εισαγάγει για ένα πρόσωπο και άλλα μέρη έχουν εισαγάγει για το ίδιο πρόσωπο δεδομένα κατά την έννοια του άρθρου 12 παράγραφος 3, τότε η ευθύνη από την άποψη της νομοθεσίας περί προστασίας δεδομένων και το δικαίωμα τροποποίησης, συμπλήρωσης, διόρθωσης και διαγραφής των εν λόγω δεδομένων σύμφωνα με το άρθρο 12 παράγραφος 2 περιέρχονται στο επόμενο μέρος που εισήγαγε δεδομένα για το συγκεκριμένο πρόσωπο κατά τα προβλεπόμενα στο άρθρο 12 παράγραφος 3. Το μέρος που σκοπεύει να διαγράψει δεδομένα γνωστοποιεί την πρόθεσή του αυτή στο μέρος στο οποίο έχει περιέλθει η ευθύνη για την προστασία των δεδομένων.

5. Η ευθύνη για τον σύννομο χαρακτήρα της ανάκτησης, εισαγωγής και τροποποίησης δεδομένων στο σύστημα πληροφοριών βαρύνει το μέρος που προβαίνει στην ανάκτηση, εισαγωγή ή τροποποίηση. Πρέπει να είναι δυνατή η εξακρίβωση του μέρους αυτού. Η διαβίβαση πληροφοριών μεταξύ των εθνικών υπηρεσιών και των αρμόδιων αρχών των κρατών μελών διέπεται από το εθνικό δίκαιο.

6. Επιπλέον των εθνικών υπηρεσιών και των προσώπων που αναφέρονται στην παράγραφο 1, οι αρμόδιες αρχές που έχουν ορισθεί για τον σκοπό αυτό από τα κράτη μέλη δύνανται επίσης να ανατρέχουν στο Σύστημα Πληροφοριών Ευρωπόλ σύμφωνα με τις νομοθετικές, κανονιστικές και διοικητικές διατάξεις και διαδικασίες τους, με την επιφύλαξη τυχόν πρόσθετων διατάξεων της παρούσας απόφασης. Παρόλα αυτά, το αποτέλεσμα της αναζήτησης επισημαίνει απλώς κατά πόσον τα αναζητηθέντα δεδομένα περιλαμβάνονται στο Σύστημα Πληροφοριών Ευρωπόλ. Ακολούθως, η απόκτηση επιπλέον πληροφοριών είναι δυνατή μέσω της εθνικής υπηρεσίας.

7. Οι πληροφορίες σχετικά με τις αρμόδιες αρχές που έχουν ορισθεί δυνάμει της παραγράφου 6, περιλαμβανομένων των τυχόν μεταγενέστερων τροποποιήσεων, διαβιβάζονται στη Γενική Γραμματεία του Συμβουλίου, που τις δημοσιεύει στην Επίσημη Εφημερίδα της Ευρωπαϊκής Ένωσης.

Άρθρο 14 Aρχεία δεδομένων εργασίας προς ανάλυση

1. Οσάκις είναι αναγκαίο για την επίτευξη των στόχων της, η Ευρωπόλ δύναται να αποθηκεύει, να τροποποιεί και να χρησιμοποιεί δεδομένα σχετικά με αξιόποινες πράξεις που υπάγονται στην αρμοδιότητά της, περιλαμβανομένων δεδομένων για συναφείς αξιόποινες πράξεις κατά την έννοια του άρθρου 4 παράγραφος 3, σε αρχεία δεδομένων εργασίας προς ανάλυση. Τα εν λόγω αρχεία δεδομένων εργασίας προς ανάλυση είναι δυνατό να περιέχουν δεδομένα για τις ακόλουθες κατηγορίες προσώπων:

(α) τα πρόσωπα που προβλέπει το άρθρο 12 παράγραφος 1·

(β) πρόσωπα τα οποία ενδέχεται να κληθούν να καταθέσουν σε έρευνες σχετικές με τις εκάστοτε αξιόποινες πράξεις ή στο πλαίσιο συνακόλουθης ποινικής διαδικασίας·

(γ) πρόσωπα τα οποία υπήρξαν θύματα μιας εκ των επίμαχων αξιοποίνων πράξεων ή για τα οποία υπάρχουν ενδείξεις ότι θα μπορούσαν να είναι θύματα μιας τέτοιας αξιόποινης πράξης·

(δ) πρόσωπα επαφής και συμπράττοντα πρόσωπα· και

(ε) πρόσωπα που δύνανται να παράσχουν πληροφορίες για τις εκάστοτε αξιόποινες πράξεις.

Η συλλογή, αποθήκευση και επεξεργασία των δεδομένων που απαριθμούνται στο άρθρο 6 παράγραφος 1 της απόφασης πλαισίου 2007/XX/ΔΕΥ του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις επιτρέπονται μόνον αν είναι απολύτως αναγκαίες για τους σκοπούς του εκάστοτε αρχείου και εφόσον τα σχετικά δεδομένα συμπληρώνουν άλλα δεδομένα προσωπικού χαρακτήρα που έχουν ήδη καταχωρηθεί στο συγκεκριμένο αρχείο. Απαγορεύεται η επιλογή συγκεκριμένης κατηγορίας προσώπων με αποκλειστική βάση τα δεδομένα που απαριθμούνται στο άρθρο 6 παράγραφος 1 της απόφασης πλαισίου 2007/XX/ΔΕΥ του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις κατά παράβαση των κανόνων που μνημονεύονται παραπάνω σχετικά με τον σκοπό.

Το Συμβούλιο, αποφασίζοντας με ειδική πλειοψηφία κατόπιν διαβουλεύσεων με το Ευρωπαϊκό Κοινοβούλιο, θεσπίζει κανόνες εφαρμογής για τα αρχεία δεδομένων εργασίας προς ανάλυση, οι οποίοι περιλαμβάνουν πρόσθετες ρυθμίσεις, ιδίως για τις κατηγορίες δεδομένων προσωπικού χαρακτήρα που μνημονεύονται στο παρόν άρθρο και για τις διατάξεις περί της ασφάλειας των οικείων δεδομένων και περί της εσωτερικής επιτήρησης της χρήσης τους.

2. Τα αρχεία δεδομένων εργασίας προς ανάλυση ανοίγονται με σκοπό την ανάλυση, η οποία ορίζεται ως η συγκέντρωση, η επεξεργασία ή η χρήση δεδομένων προς υποβοήθηση ποινικής έρευνας. Κάθε σχέδιο ανάλυσης συνεπάγεται τη συγκρότηση ομάδας ανάλυσης, στο πλαίσιο του οποίου συνεργάζονται στενά τα εξής μέρη:

(α) οι αναλυτές και άλλοι υπάλληλοι της Ευρωπόλ, που διορίζονται από τον διευθυντή της Ευρωπόλ·

(β) οι αξιωματούχοι-σύνδεσμοι ή/και οι εμπειρογνώμονες των κρατών μελών από τους οποίους προέρχονται οι πληροφορίες ή τους οποίους αφορά η ανάλυση, κατά την έννοια της παραγράφου 4.

Μόνον αναλυτές νομιμοποιούνται να εισάγουν δεδομένα στο οικείο αρχείο και να τα τροποποιούν. Όλοι οι συμμετέχοντες δύνανται να ανακτούν δεδομένα από το αρχείο.

3. Ύστερα από αίτηση της Ευρωπόλ ή με δική τους πρωτοβουλία, οι εθνικές υπηρεσίες διαβιβάζουν, με την επιφύλαξη του άρθρου 8 παράγραφος 5, στην Ευρωπόλ όλες τις πληροφορίες που της είναι ενδεχομένως αναγκαίες σε σχέση με το εκάστοτε αρχείο δεδομένων εργασίας προς ανάλυση. Ανάλογα με το βαθμό ευαισθησίας τους, τα δεδομένα που προέρχονται από τις εθνικές υπηρεσίες μπορούν να διαβιβάζονται απευθείας και με οποιοδήποτε κατάλληλο μέσο στις ομάδες ανάλυσης, με τη μεσολάβηση ή όχι των οικείων αξιωματούχων-συνδέσμων. Η Ευρωπόλ παρέχει οδηγίες στις εθνικές υπηρεσίες σχετικά με την προτιμώμενη μορφή των προς διαβίβαση πληροφοριών.

4. Σε περίπτωση που η ανάλυση είναι γενική και έχει στρατηγικό χαρακτήρα, λαμβάνουν πλήρως γνώση των πορισμάτων όλα τα κράτη μέλη μέσω των αξιωματούχων-συνδέσμων ή/και των εμπειρογνωμόνων, και δη με την κοινοποίηση εκθέσεων που εκπονεί η Ευρωπόλ.

Εάν η ανάλυση αφορά ειδικές περιπτώσεις οι οποίες δεν αφορούν όλα τα κράτη μέλη και εξυπηρετεί άμεσο επιχειρησιακό σκοπό, συμμετέχουν σε αυτήν αντιπρόσωποι από τα εξής κράτη μέλη:

(α) τα κράτη μέλη από τα οποία προέρχονται οι πληροφορίες που οδήγησαν στην απόφαση για το άνοιγμα αρχείου δεδομένων εργασίας προς ανάλυση ή τα κράτη μέλη που επηρεάζονται άμεσα από τις πληροφορίες καθώς και τα κράτη μέλη που εκλήθησαν μεταγενέστερα από την ομάδα ανάλυσης να συμμετάσχουν στην ανάλυση λόγω του ότι αρχίζει να ανακύπτει και δική τους εμπλοκή·

(β) τα κράτη μέλη που διαπιστώνουν έπειτα από αναδρομή στο ευρετηριακό σύστημα για το οποίο γίνεται λόγος στο άρθρο 15 ότι επιβάλλεται να λάβουν γνώση και επικαλούνται την ανάγκη αυτή υπό τις προϋποθέσεις που καθορίζονται στην παράγραφο 5.

5. Οι εξουσιοδοτημένοι αξιωματούχοι-σύνδεσμοι δύνανται να προβάλουν την ανάγκη να λάβουν γνώση. Έκαστο κράτος μέλος διορίζει και εξουσιοδοτεί περιορισμένο αριθμό αξιωματούχων-συνδέσμων και διαβιβάζει τον σχετικό κατάλογο στο διοικητικό συμβούλιο.

Για να επικαλεσθεί την ανάγκη να λάβει γνώση κατά τα οριζόμενα στην παράγραφο 4, ο αξιωματούχος-σύνδεσμος προσκομίζει έγγραφη αιτιολογημένη δήλωση, η οποία πρέπει να είναι θεωρημένη από την αρχή στην οποία υπάγεται στο κράτος μέλος του και η οποία κοινοποιείται σε όλους τους συμμετέχοντες στην ανάλυση. Κατ’ αυτόν τον τρόπο συμμετέχει αυτομάτως στη διεξαγόμενη ανάλυση.

Σε περίπτωση που προβληθεί αντίρρηση στο πλαίσιο της ομάδας ανάλυσης, η αυτόματη συμμετοχή του αξιωματούχου-συνδέσμου αναβάλλεται μέχρι την ολοκλήρωση της διαδικασίας συνδιαλλαγής, η οποία περιλαμβάνει τα εξής τρία στάδια:

(α) οι συμμετέχοντες στην ανάλυση καταβάλλουν προσπάθειες για την επίτευξη συμφωνίας με τον αξιωματούχο-σύνδεσμο που επικαλέστηκε την ανάγκη να λάβει γνώση. Η μέγιστη προθεσμία που έχουν στη διάθεσή τους οι συμμετέχοντες για τον σκοπό αυτό είναι οκτώ ημέρες·

(β) εάν δεν επιτευχθεί συμφωνία, οι προϊστάμενοι των οικείων εθνικών υπηρεσιών και η διεύθυνση της Ευρωπόλ συνέρχονται εντός τριών ημερών προκειμένου να επιδιώξουν την επίτευξη συμφωνίας·

(γ) σε περίπτωση που η διαφωνία εξακολουθεί, οι αντιπρόσωποι των ενδιαφερομένων μερών στο διοικητικό συμβούλιο συνέρχονται εντός οκτώ ημερών. Εάν το οικείο κράτος μέλος δεν παραιτηθεί από την αξίωση να λάβει γνώση, η συμμετοχή του υπόψη κράτους μέλους αποφασίζεται με ομοφωνία.

6. Το κράτος μέλος που κοινοποιεί ένα συγκεκριμένο δεδομένο στην Ευρωπόλ είναι και ο μόνος κριτής του βαθμού και της διαβάθμισης της ευαισθησίας του και νομιμοποιείται να καθορίσει τους όρους χρήσης του δεδομένου. Οποιαδήποτε διάδοση ή επιχειρησιακή χρήση κοινοποιηθέντων δεδομένων αποφασίζεται από το κράτος μέλος που κοινοποίησε τα εκάστοτε δεδομένα στην Ευρωπόλ. Αν είναι αδύνατο να διαπιστωθεί ποιο κράτος μέλος κοινοποίησε τα δεδομένα στην Ευρωπόλ, η απόφαση για τη διάδοση ή επιχειρησιακή χρήση τους λαμβάνεται από τους συμμετέχοντες στην ανάλυση. Ένα κράτος μέλος ή ένας εμπειρογνώμονας που καλείται να συμμετάσχει σε διεξαγόμενη ανάλυση δεν δύναται, ιδίως, να διαδώσει ή να χρησιμοποιήσει τα δεδομένα χωρίς τη συγκατάθεση των κρατών μελών που επηρεάζονταν αρχικά από αυτά.

7. Κατά παρέκκλιση από την παράγραφο 6, στις περιπτώσεις κατά τις οποίες η Ευρωπόλ διαπιστώνει, κατά τον χρόνο καταχώρησης δεδομένων σε αρχείο δεδομένων εργασίας προς ανάλυση, ότι τα δεδομένα αυτά αφορούν ένα πρόσωπο ή αντικείμενο για το οποίο δεδομένα υποβληθέντα από ένα άλλο κράτος μέλος ή τρίτο μέρος έχουν ήδη συμπεριληφθεί στο αρχείο, αμφότερα τα ενδιαφερόμενα κράτη μέλη ή τρίτα μέρη πρέπει να ενημερώνονται πάραυτα για τη διαπιστωθείσα συνάφεια κατά τα οριζόμενα στο άρθρο 17.

8. Η Ευρωπόλ δύναται να καλεί εμπειρογνώμονες τρίτων μερών κατά την έννοια του άρθρου 22 ή του άρθρου 23 να μετάσχουν στις εργασίες μιας ομάδας ανάλυσης, υπό την προϋπόθεση ότι:

(α) υπάρχει σε ισχύ συμφωνία μεταξύ της Ευρωπόλ και του οικείου τρίτου μέρους η οποία περιλαμβάνει κατάλληλες διατάξεις για την ανταλλαγή πληροφοριών, περιλαμβανομένης της διαβίβασης δεδομένων προσωπικού χαρακτήρα, καθώς και για την εμπιστευτική μεταχείριση των ανταλλασσόμενων πληροφοριών·

(β) η συμμετοχή των εμπειρογνωμόνων του τρίτου μέρους στις εργασίες εξυπηρετεί το συμφέρον των κρατών μελών·

(γ) το τρίτο μέρος επηρεάζεται άμεσα από τις εργασίες ανάλυσης· και

(δ) όλοι οι συμμετέχοντες συμφωνούν με τη συμμετοχή των εμπειρογνωμόνων του τρίτου μέρους στις εργασίες της ομάδας ανάλυσης.

Αν ένα σχέδιο ανάλυσης αφορά απάτη ή οποιαδήποτε άλλη παράνομη δραστηριότητα η οποία θίγει τα οικονομικά συμφέροντα των Ευρωπαϊκών Κοινοτήτων, η Ευρωπόλ καλεί εμπειρογνώμονες της Ευρωπαϊκής Υπηρεσίας Καταπολέμησης της Απάτης να συμμετάσχουν στην ομάδα ανάλυσης.

Η συμμετοχή εμπειρογνωμόνων τρίτου μέρους στις δραστηριότητες μιας ομάδας ανάλυσης υπόκειται σε σχετική συμφωνία που συνάπτεται μεταξύ της Ευρωπόλ και του τρίτου μέρους. Οι κανόνες που ισχύουν για τη σύναψη τέτοιων συμφωνιών θεσπίζονται από το διοικητικό συμβούλιο.

Το αναλυτικό περιεχόμενο των συμφωνιών που συνάπτονται μεταξύ της Ευρωπόλ και τρίτων μερών αποστέλλεται στην κοινή εποπτική αρχή για την οποία γίνεται λόγος στο άρθρο 33, η οποία δύναται να διατυπώσει τις τυχόν παρατηρήσεις της σχετικά προς το διοικητικό συμβούλιο.

Άρθρο 15 Ευρετηριακό σύστημα

1. Η Ευρωπόλ συγκροτεί ευρετηριακό σύστημα για τα δεδομένα που αποθηκεύονται στα αρχεία δεδομένων εργασίας προς ανάλυση.

2. Δικαίωμα πρόσβασης στο ευρετηριακό σύστημα έχουν ο διευθυντής, οι αναπληρωτές διευθυντές, οι δεόντως εξουσιοδοτημένοι υπάλληλοι της Ευρωπόλ, οι αξιωματούχοι-σύνδεσμοι και δεόντως εξουσιοδοτημένοι υπάλληλοι των εθνικών υπηρεσιών. Το ευρετηριακό σύστημα πρέπει να έχει τέτοια χαρακτηριστικά ώστε να καθίσταται σαφές σε εκείνον που το χρησιμοποιεί, με βάση τα δεδομένα στα οποία ανατρέχει, κατά πόσον ένα αρχείο δεδομένων εργασίας προς ανάλυση περιέχει δεδομένα τα οποία παρουσιάζουν χρησιμότητα για την εκτέλεση των καθηκόντων του προσώπου που χρησιμοποιεί το ευρετηριακό σύστημα.

3. Η πρόσβαση στο ευρετηριακό σύστημα καθορίζεται έτσι ώστε να είναι δυνατόν μεν να εξακριβωθεί κατά πόσον μια πληροφορία είναι αποθηκευμένη ή όχι σε ένα αρχείο δεδομένων εργασίας προς ανάλυση, αλλά να μην είναι δυνατόν να γίνουν συσχετίσεις ή να συναχθούν περαιτέρω συμπεράσματα αναφορικά με το περιεχόμενο του αρχείου.

4. Οι λεπτομερείς διαδικασίες για τη σχεδίαση του ευρετηριακού συστήματος καθορίζονται από το διοικητικό συμβούλιο έπειτα από γνωμοδότηση της κοινής εποπτικής αρχής.

Άρθρο 16 Παραγγελία ανοίγματος αρχείου δεδομένων εργασίας προς ανάλυση

1. Για κάθε αρχείο δεδομένων εργασίας προς ανάλυση, η Ευρωπόλ απευθύνει παραγγελία για το άνοιγμα του αρχείου, στην οποία προσδιορίζονται τα εξής:

(α) η ονομασία του αρχείου·

(β) ο σκοπός του αρχείου·

(γ) οι ομάδες προσώπων σχετικά με τις οποίες αποθηκεύονται δεδομένα·

(δ) ο χαρακτήρας των προς αποθήκευση δεδομένων, καθώς και τα τυχόν δεδομένα που απαριθμούνται στο άρθρο 6 παράγραφος 1 της απόφασης πλαισίου 2007/XX/ΔΕΥ του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις τα οποία είναι απολύτως απαραίτητα·

(ε) οι γενικές περιστάσεις που οδήγησαν στην απόφαση για το άνοιγμα του αρχείου·

(στ) οι συμμετέχοντες στην ομάδα ανάλυσης κατά τον χρόνο ανοίγματος του αρχείου·

(ζ) οι προϋποθέσεις υπό τις οποίες δεδομένα προσωπικού χαρακτήρα τα οποία έχουν αποθηκευθεί στο αρχείο μπορούν να διαβιβασθούν και δη προς ποιους αποδέκτες και βάσει ποιας διαδικασίας·

(η) οι προθεσμίες εξέτασης των δεδομένων και η διάρκεια αποθήκευσης·

(θ) ο τρόπος σύνταξης του πρωτοκόλλου.

2. Το διοικητικό συμβούλιο και η κοινή εποπτική αρχή που προβλέπεται στο άρθρο 33 ενημερώνονται πάραυτα από τον διευθυντή της Ευρωπόλ σχετικά με την παραγγελία για το άνοιγμα του αρχείου και τους διαβιβάζεται ο σχετικός φάκελος. Η κοινή εποπτική αρχή δύναται να απευθύνει τις τυχόν παρατηρήσεις που κρίνει απαραίτητες στο διοικητικό συμβούλιο. Ο διευθυντής της Ευρωπόλ δύναται να τάξει προθεσμία στην κοινή εποπτική αρχή για την υποβολή των παρατηρήσεών της.

3. Ανά πάσα στιγμή, το διοικητικό συμβούλιο δύναται να απευθύνει εντολή στον διευθυντή της Ευρωπόλ για την τροποποίηση μιας παραγγελίας ανοίγματος ή για το κλείσιμο του σχετικού αρχείου δεδομένων εργασίας προς ανάλυση. Το διοικητικό συμβούλιο αποφασίζει για την ημερομηνία από την οποία ισχύει η τροποποίηση ή το κλείσιμο.

4. Τα αρχεία δεδομένων εργασίας προς ανάλυση διατηρούνται για μέγιστο χρονικό διάστημα τριών ετών. Πριν από την παρέλευση της τριετίας η Ευρωπόλ επανεξετάζει την ανάγκη διατήρησης του εκάστοτε αρχείου. Οσάκις είναι απολύτως αναγκαίο για την επίτευξη του σκοπού του αρχείου, ο διευθυντής της Ευρωπόλ δύναται να παραγγείλει τη διατήρησή του για επιπλέον περιόδους τριών ετών. Το διοικητικό συμβούλιο και η κοινή εποπτική αρχή που προβλέπεται στο άρθρο 33 ενημερώνονται πάραυτα από τον διευθυντή της Ευρωπόλ σχετικά με τα στοιχεία του αρχείου εξαιτίας των οποίων είναι απολύτως αναγκαία η διατήρηση του αρχείου. Η κοινή εποπτική αρχή δύναται να απευθύνει τις τυχόν παρατηρήσεις που κρίνει απαραίτητες στο διοικητικό συμβούλιο. Ο διευθυντής της Ευρωπόλ δύναται να τάξει προθεσμία στην κοινή εποπτική αρχή για την υποβολή των παρατηρήσεών της. Εν προκειμένω είναι εφαρμοστέα η παράγραφος 3.

ΚΕΦΑΛΑΙΟ ΙΙΙ - ΚΟΙΝΕΣ ΔΙΑΤΑΞΕΙΣ ΓΙΑ ΤΗΝ ΕΠΕΞΕΡΓΑΣΙΑ ΠΛΗΡΟΦΟΡΙΩΝ

Άρθρο17 Υποχρέωση ενημέρωσης

Με την επιφύλαξη του άρθρου 14 παράγραφοι 6 και 7, η Ευρωπόλ γνωστοποιεί αμελλητί στις εθνικές υπηρεσίες, και εφόσον αυτές το ζητήσουν, στους αξιωματούχους-συνδέσμους τους, τις τυχόν πληροφορίες οι οποίες αφορούν το κράτος μέλος τους καθώς και για ενδεχόμενες ενδείξεις συνάφειας μεταξύ αξιοποίνων πράξεων για τις οποίες είναι αρμόδια η Ευρωπόλ. Επιτρέπεται επίσης να διαβιβάζονται πληροφοριακά στοιχεία και απόρρητες πληροφορίες για άλλες σοβαρές αξιόποινες πράξεις για τις οποίες έλαβε γνώση η Ευρωπόλ κατά την εκτέλεση των καθηκόντων της.

Άρθρο 18 Διατάξεις σχετικά με τον έλεγχο της ανάκτησης δεδομένων

Η Ευρωπόλ θεσπίζει κατάλληλους ελεγκτικούς μηχανισμούς οι οποίοι να επιτρέπουν την επαλήθευση της νομιμότητας των ανακτήσεων από οποιοδήποτε εκ των αυτοματοποιημένων αρχείων δεδομένων της Ευρωπόλ που χρησιμοποιούνται για την επεξεργασία δεδομένων προσωπικού χαρακτήρα.

Τα δεδομένα που συγκεντρώνονται με αυτόν τον τρόπο επιτρέπεται να χρησιμοποιηθούν για τον σκοπό αυτό από την Ευρωπόλ και από τις αναφερόμενες στα άρθρα 32 και 33 εποπτικές αρχές και πρέπει να διαγράφονται μετά από δεκαοκτώ μήνες, εκτός εάν εξακολουθούν να είναι αναγκαία για τρέχοντες ελέγχους. Τα ακριβή χαρακτηριστικά των εν λόγω ελεγκτικών μηχανισμών αποφασίζονται από το διοικητικό συμβούλιο, κατόπιν διαβουλεύσεων με την κοινή εποπτική αρχή.

Άρθρο 19 Κανόνες για τη χρήση των δεδομένων

1. Τα δεδομένα προσωπικού χαρακτήρα που ανακτώνται από οποιοδήποτε εκ των αρχείων επεξεργασίας δεδομένων της Ευρωπόλ διαβιβάζονται ή χρησιμοποιούνται αποκλειστικά και μόνο από τις αρμόδιες αρχές των κρατών μελών με στόχο την πρόληψη ή την καταπολέμηση αξιόποινων πράξεων που εμπίπτουν στην αρμοδιότητα της Ευρωπόλ, καθώς και για την καταπολέμηση άλλων σοβαρών μορφών εγκληματικότητας. Η Ευρωπόλ μπορεί να χρησιμοποιεί τα δεδομένα μόνο για την άσκηση των καθηκόντων της.

2. Εάν, για ορισμένα δεδομένα, το αποστέλλον κράτος μέλος ή το αποστέλλον τρίτο μέρος θέτει ειδικούς περιορισμούς στους οποίους υπόκειται η χρήση των δεδομένων στο συγκεκριμένο κράτος μέλος ή τρίτο μέρος, οι περιορισμοί αυτοί πρέπει επίσης να γίνονται σεβαστοί από τον χρήστη των δεδομένων, εκτός της ειδικής περίπτωσης κατά την οποία το εθνικό δίκαιο προβλέπει παρέκκλιση από τους περιορισμούς χρήσης υπέρ των δικαστικών αρχών, των νομοθετικών οργάνων ή οποιασδήποτε άλλης ανεξάρτητης αρχής που έχει συσταθεί βάσει της νομοθεσίας και στην οποία έχει ανατεθεί η ευθύνη της επιτήρησης των εθνικών αρμόδιων αρχών. Σε αυτή την περίπτωση, επιτρέπεται η χρήση των δεδομένων μόνον αφού προηγουμένως ζητηθεί η γνώμη του αποστείλαντος κράτους μέλους, του οποίου τα συμφέροντα και οι απόψεις πρέπει να ληφθούν κατά το δυνατόν υπόψη.

3. Η χρήση των δεδομένων για άλλους σκοπούς ή από άλλες αρχές πλην των εθνικών αρμόδιων αρχών επιτρέπεται μόνον κατόπιν συνεννόησης με το κράτος μέλος που διαβίβασε τα δεδομένα, στο μέτρο που τούτο επιτρέπεται με βάση την εθνική νομοθεσία του εν λόγω κράτους μέλους.

Άρθρο 20 Προθεσμίες αποθήκευσης και διαγραφής αρχείων δεδομένων

1. Δεδομένα περιεχόμενα σε αρχεία διατηρούνται από την Ευρωπόλ μόνο για όσον χρόνο τούτο είναι αναγκαίο για την εκπλήρωση των καθηκόντων της. Το αργότερο τρία έτη μετά την εισαγωγή των δεδομένων επανεξετάζεται η σκοπιμότητα της περαιτέρω διατήρησής τους. Η επανεξέταση και η διαγραφή δεδομένων που είναι αποθηκευμένα στο σύστημα πληροφοριών πραγματοποιούνται από την υπηρεσία που τα εισήγαγε. Η επανεξέταση και η διαγραφή δεδομένων που έχουν αποθηκευθεί σε άλλα αρχεία δεδομένων της Ευρωπόλ πραγματοποιούνται από την Ευρωπόλ. Τρεις μήνες πριν από την παρέλευση τη προθεσμίας που ισχύει για την επανεξέταση της σκοπιμότητας διατήρησης των δεδομένων, η Ευρωπόλ ειδοποιεί αυτομάτως τα κράτη μέλη σχετικά..

2. Κατά τη διάρκεια της επανεξέτασης, οι υπηρεσίες που μνημονεύονται στο τρίτο εδάφιο της παραγράφου 1 δύνανται να αποφασίσουν σχετικά με την περαιτέρω διατήρηση των δεδομένων μέχρι την επόμενη επανεξέταση, εφόσον αυτό εξακολουθεί να είναι αναγκαίο για την εκπλήρωση των καθηκόντων της Ευρωπόλ. Εάν δεν ληφθεί απόφαση για την περαιτέρω διατήρηση των δεδομένων, αυτά διαγράφονται αυτομάτως.

3. Εάν ένα κράτος μέλος διαγράψει από τα εθνικά του αρχεία δεδομένα τα οποία έχει διαβιβάσει στην Ευρωπόλ και τα οποία έχουν αποθηκευθεί σε άλλα αρχεία δεδομένων της Ευρωπόλ, οφείλει να ενημερώσει την Ευρωπόλ σχετικά. Σε τέτοιες περιπτώσεις, η Ευρωπόλ διαγράφει τα δεδομένα, εκτός εάν θεωρεί ότι εξακολουθούν να της είναι χρήσιμα, βασιζόμενη σε απόρρητες πληροφορίες μεγαλύτερου εύρους από αυτές που κατέχει το διαβιβάζον κράτος μέλος. Η Ευρωπόλ ενημερώνει το οικείο κράτος μέλος για τη συνέχιση της αποθήκευσης των δεδομένων.

4. Η διαγραφή παραλείπεται εφόσον θα εθίγοντο προστατευτέα συμφέροντα του προσώπου στο οποίο αναφέρονται τα δεδομένα. Σε τέτοιες περιπτώσεις, τα δεδομένα επιτρέπεται να χρησιμοποιηθούν μόνο με τη συγκατάθεση του υποκειμένου των δεδομένων.

Άρθρο 21 Πρόσβαση σε εθνικές και διεθνείς βάσεις δεδομένων

Στον βαθμό που η Ευρωπόλ διαθέτει βάσει της νομοθεσίας της Ευρωπαϊκής Ένωσης, του διεθνούς δικαίου ή της νομοθεσίας των κρατών μελών δικαίωμα ηλεκτρονικής πρόσβασης σε δεδομένα που είναι αποθηκευμένα σε άλλα συστήματα πληροφοριών, είτε αυτά έχουν εθνικό είτε έχουν διεθνή χαρακτήρα, η Ευρωπόλ νομιμοποιείται να ανακτά δεδομένα προσωπικού χαρακτήρα με αυτόν τον τρόπο εφόσον τούτο είναι αναγκαίο για την εκπλήρωση της αποστολής της. Η πρόσβαση και χρήση τέτοιων δεδομένων από την Ευρωπόλ υπόκεινται στις εφαρμοστέες διατάξεις των σχετικών νομικών πράξεων της Ευρωπαϊκής Ένωσης, του διεθνούς δικαίου ή της νομοθεσίας των κρατών μελών, στον βαθμό που αυτές προβλέπουν αυστηρότερους κανόνες για την πρόσβαση και τη χρήση σε σύγκριση με τις διατάξεις της παρούσας απόφασης. Απαγορεύεται στην Ευρωπόλ να χρησιμοποιεί τέτοια δεδομένα κατά παράβαση της παρούσας απόφασης.

ΚΕΦΑΛΑΙΟ IV – ΣΧΕΣΕΙΣ ΜΕ ΕΤΑΙΡΟΥΣ

Άρθρο 22 Σχέσεις με άλλα συναφή όργανα και οργανισμούς της Κοινότητας ή της Ένωσης

1. Στον βαθμό που είναι χρήσιμο για την εκπλήρωση της αποστολής της, η Ευρωπόλ δύναται να συνάπτει και να διατηρεί σχέσεις συνεργασίας με όργανα και οργανισμούς που έχουν ιδρυθεί δυνάμει ή επί τη βάσει των συνθηκών περί ιδρύσεως των Ευρωπαϊκών Κοινοτήτων και της συνθήκης για την Ευρωπαϊκή Ένωση. Οι σχέσεις αυτές είναι δυνατό να αναπτύσσονται με βάση συμφωνίες συνεργασίας κατά τα προβλεπόμενα στην παράγραφο 2.

Η Ευρωπόλ συνάπτει και διατηρεί στενές σχέσεις συνεργασίας, ιδίως, με τα ακόλουθα όργανα, φορείς, οργανισμούς και υπηρεσίες, οσάκις τούτο είναι αναγκαίο σε μεμονωμένες περιπτώσεις για την πρόληψη ή την καταπολέμηση αξιόποινων πράξεων που εμπίπτουν στην αρμοδιότητα της Ευρωπόλ:

(α) Ευρωπαϊκός Οργανισμός για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης (FRONTEX)·

(β) Ευρωπαϊκή Κεντρική Τράπεζα·

(γ) Ευρωπαϊκό Κέντρο Παρακολούθησης Ναρκωτικών και Τοξικομανίας (ΕΚΠΝΤ)·

(δ) Ευρωπαϊκή Υπηρεσία Καταπολέμησης της Απάτης (OLAF)..

Η επεξεργασία δεδομένων προσωπικού χαρακτήρα επιτρέπεται μόνον εφόσον είναι αναγκαία για τη σύννομη άσκηση καθηκόντων που εμπίπτουν στην αρμοδιότητα του αποδέκτη.

2. Η Ευρωπόλ δύναται να συνάπτει συμφωνίες συνεργασίας με τα όργανα, τους φορείς, τους οργανισμούς και τις υπηρεσίες που μνημονεύονται στην παράγραφο 1. Οι εν λόγω συμφωνίες συνεργασίας είναι δυνατό να αφορούν την ανταλλαγή πληροφοριών επιχειρησιακού, στρατηγικού ή τεχνικού χαρακτήρα, μη εξαιρουμένων των δεδομένων προσωπικού χαρακτήρα, καθώς και τον συντονισμό των δραστηριοτήτων· επίσης δύνανται να προβλέπουν τα ακόλουθα:

(α) τακτικές διαβουλεύσεις, ιδίως σχετικά με προγράμματα και στρατηγικές εργασίας με στόχο τη συμπληρωματικότητα, καθώς επίσης σχετικά με οποιοδήποτε θέμα κοινού ενδιαφέροντος·

(β) συντονισμό και συνεργασία σε σχέση με δραστηριότητες, συμπεριλαμβανομένης της διεξαγωγής ερευνών και της επιχειρησιακής δράσης·

(γ) τους όρους υπό τους οποίους το άλλο όργανο ή ο άλλος οργανισμός δύναται να συμμετέχει στη συλλογή, αποθήκευση, επεξεργασία, ανάλυση και ανταλλαγή πληροφοριακών στοιχείων και απόρρητων πληροφοριών, συμπεριλαμβανομένης της συμμετοχής ή της υποστήριξης αρχείων δεδομένων εργασίας προς ανάλυση ή της λήψης δεδομένων και πορισμάτων προερχόμενων από τέτοια αρχεία.

3. Με την επιφύλαξη των παραγράφων 1 και 2, η Ευρωπόλ δύναται να ανταλλάσσει απευθείας πληροφορίες με την OLAF, συμπεριλαμβανομένων των δεδομένων προσωπικού χαρακτήρα, κατά τρόπο ίδιο με αυτόν που προβλέπεται για τις αρμόδιες αρχές των κρατών μελών στο άρθρο 7 παράγραφος 2 του δεύτερου πρωτοκόλλου της σύμβασης για την προστασία των οικονομικών συμφερόντων των Ευρωπαϊκών Κοινοτήτων[13].

4. Η Ευρωπόλ συνάπτει και διατηρεί στενή συνεργασία με τη Eurojust με στόχο την αύξηση της εκατέρωθεν αποτελεσματικότητας όσον αφορά την καταπολέμηση σοβαρών μορφών διεθνούς εγκληματικότητας οι οποίες εμπίπτουν στην αρμοδιότητα εκάτερου οργανισμού και λαμβανομένης υπόψη της ανάγκης αποφυγής αλληλεπικαλύψεων. Ειδικότερα, η Ευρωπόλ ενημερώνει τη Eurojust σχετικά με κάθε παραγγελία που απευθύνει για την κίνηση ποινικής έρευνας.

5. Η Ευρωπόλ συνάπτει και διατηρεί στενή συνεργασία με την Ευρωπαϊκή Αστυνομική Ακαδημία (ΕΑΑ). Η συνεργασία με την ΕΑΑ αποσκοπεί στις αμοιβαίες διαβουλεύσεις και παροχή συνδρομής σε θέματα επαγγελματικής κατάρτισης, στην υποστήριξη της διοργάνωσης κύκλων μαθημάτων ή άλλων επιμορφωτικών εκδηλώσεων, στην υλοποίηση κοινών δραστηριοτήτων επαγγελματικής κατάρτισης, στη συμμετοχή προσωπικού του ενός μέρους σε κύκλους μαθημάτων που οργανώνει το έτερο μέρος και στην ανταλλαγή πληροφοριών μη προσωπικού χαρακτήρα.

Άρθρο 23 Σχέσεις με τρίτους

1. Στον βαθμό που απαιτείται για την εκπλήρωση της αποστολής της, η Ευρωπόλ δύναται επίσης να συνάπτει και να διατηρεί σχέσεις συνεργασίας με τρίτους φορείς οι οποίοι είναι υπεύθυνοι για την πρόληψη ή την καταπολέμηση αξιόποινων πράξεων, στους οποίους συμπεριλαμβάνονται οι εξής φορείς:

(α) δημόσιοι φορείς τρίτων χωρών·

(β) διεθνείς οργανισμοί και οι υπαγόμενοι σε αυτούς φορείς δημοσίου δικαίου·

(γ) άλλοι φορείς δημοσίου δικαίου οι οποίοι υφίστανται δυνάμει συμφωνίας μεταξύ δύο ή περισσοτέρων κρατών· και

(δ) η Διεθνής Οργάνωση Εγκληματολογικής Αστυνομίας (Interpol).

2. Το Συμβούλιο, αποφασίζοντας με ειδική πλειοψηφία κατόπιν διαβουλεύσεων με το Ευρωπαϊκό Κοινοβούλιο, καταρτίζει κατάλογο των τρίτων φορέων κατά την έννοια της παραγράφου 1 στοιχεία α), β) και γ) με τους οποίους δύναται να συνάπτει σχέσεις συνεργασίας η Ευρωπόλ.

3. Στον βαθμό που είναι αναγκαίο για την εκπλήρωση της αποστολής της, η Ευρωπόλ δύναται να συνάπτει συμφωνίες διοικητικής φύσεως με τους τρίτους φορείς που μνημονεύονται στις παραγράφους 1 και 2. Αντικείμενο των συμφωνιών αυτών είναι, ιδίως, η ανταλλαγή στρατηγικών πληροφοριών μη προσωπικού χαρακτήρα. Η διαβίβαση δεδομένων προσωπικού χαρακτήρα επιτρέπεται μόνο σύμφωνα με το άρθρο 24.

Άρθρο 24 Κοινοποίηση δεδομένων προσωπικού χαρακτήρα σε τρίτους

1. Η Ευρωπόλ δύναται υπό τους όρους που καθορίζονται στην παράγραφο 4 να διαβιβάζει δεδομένα προσωπικού χαρακτήρα που κατέχει προς τρίτους φορείς κατά την έννοια του άρθρου 23 παράγραφος 1, εφόσον:

(α) τούτο είναι αναγκαίο σε επιμέρους περιπτώσεις για την πρόληψη ή την καταπολέμηση αξιόποινων πράξεων για τις οποίες είναι αρμόδια η Ευρωπόλ· και

(β) η Ένωση έχει συνάψει διεθνή συμφωνία με την οικεία τρίτη χώρα, τον διεθνή οργανισμό ή τον τρίτο φορέα, η οποία προβλέπει τη δυνατότητα κοινοποίησης τέτοιου είδους δεδομένων έπειτα από εξέταση του κατά πόσον ο οικείος φορέας διασφαλίζει την ύπαρξη ικανοποιητικού επιπέδου προστασίας των δεδομένων.

2. Κατά παρέκκλιση από την παράγραφο 1, η Ευρωπόλ δύναται να διαβιβάζει δεδομένα προσωπικού χαρακτήρα τα οποία κατέχει σε τρίτους φορείς κατά την έννοια του άρθρου 23 παράγραφος 1 υπό τους όρους που καθορίζονται στην παράγραφο 4 εφόσον ο διευθυντής της Ευρωπόλ κρίνει ότι η διαβίβαση των δεδομένων είναι απολύτως αναγκαία για τη διασφάλιση ουσιωδών συμφερόντων των οικείων κρατών μελών τα οποία εμπίπτουν στην εμβέλεια των επιδιώξεων της Ευρωπόλ ή προς χάριν της αποτροπής επικείμενου κινδύνου σε σχέση με τη διάπραξη αξιόποινων πράξεων ή πράξεων τρομοκρατίας. Ο διευθυντής της Ευρωπόλ εξετάζει σε κάθε περίπτωση τον βαθμό προστασίας δεδομένων που ισχύει για τον εκάστοτε φορέα, προκειμένου να σταθμίσει τον εν λόγω βαθμό προστασίας δεδομένων σε συνάρτηση με τα προστατευτέα συμφέροντα.

3. Πριν από την κοινοποίηση δεδομένων προσωπικού χαρακτήρα κατ’ εφαρμογή της παραγράφου 2, η επάρκεια του βαθμού προστασίας των δεδομένων που παρέχουν τρίτοι φορείς αξιολογείται από τον διευθυντή με τη συνεκτίμηση όλων των παραμέτρων που συνδέονται με την κοινοποίηση δεδομένων προσωπικού χαρακτήρα, στις οποίες συγκαταλέγονται οι εξής:

(α) ο χαρακτήρας των δεδομένων·

(β) ο σκοπός για τον οποίον προορίζονται τα δεδομένα·

(γ) η διάρκεια της προβλεπόμενης επεξεργασίας·

(δ) οι γενικές ή ειδικές διατάξεις περί προστασίας δεδομένων στις οποίες υπόκειται ο εκάστοτε τρίτος φορέας·

(ε) το κατά πόσον ο τρίτος φορέας έχει συγκατανεύσει σε ειδικούς όρους για τα δεδομένα κατόπιν απαιτήσεως της Ευρωπόλ.

4. Εάν τα εν λόγω δεδομένα διαβιβάστηκαν στην Ευρωπόλ από κράτος μέλος, η Ευρωπόλ μπορεί να τα διαβιβάσει προς τρίτους φορείς μόνο με τη συγκατάθεση του οικείου κράτους μέλους. Το κράτος μέλος δύναται να δώσει την προς τούτο προηγούμενη συναίνεσή του, η οποία μπορεί να είναι γενική ή να συνοδεύεται από ειδικούς όρους. Η συγκατάθεση του κράτους μέλους μπορεί να ανακληθεί ανά πάσα στιγμή.

Εάν τα δεδομένα δεν διαβιβάστηκαν από κράτος μέλος, η Ευρωπόλ οφείλει να εξακριβώσει προηγουμένως ότι η διαβίβασή τους δεν είναι πιθανό

(α) να παρεμποδίσει την ενδεδειγμένη εκπλήρωση των καθηκόντων που εμπίπτουν στην αρμοδιότητα ενός κράτους μέλους·

(β) να θέσει σε κίνδυνο την ασφάλεια και τη δημόσια τάξη ενός κράτους μέλους, ούτε να βλάψει άλλως πως τα γενικά συμφέροντα του πληθυσμού του.

5. Η Ευρωπόλ φέρει την ευθύνη για τη νομιμότητα της κοινοποίησης δεδομένων. Η Ευρωπόλ τηρεί μητρώο όπου καταγράφονται όλες οι κοινοποιήσεις δεδομένων βάσει του παρόντος άρθρου και οι σχετικοί λόγοι. Η διαβίβαση δεδομένων επιτρέπεται μόνον εφόσον ο αποδέκτης αναλαμβάνει τη δέσμευση ότι τα δεδομένα θα χρησιμοποιηθούν αποκλειστικά και μόνο για το σκοπό για τον οποίο διαβιβάστηκαν. Η προηγούμενη ρύθμιση δεν ισχύει για την κοινοποίηση δεδομένων προσωπικού χαρακτήρα από την Ευρωπόλ στο πλαίσιο της υποβολής αίτησης στον οικείο τρίτο φορέα.

Άρθρο 25 Κανόνες εφαρμογής για τις σχέσεις που συνάπτει η Ευρωπόλ

1. Το Συμβούλιο, αποφασίζοντας με ειδική πλειοψηφία κατόπιν διαβουλεύσεων με το Ευρωπαϊκό Κοινοβούλιο, θεσπίζει τους κανόνες εφαρμογής που διέπουν τις σχέσεις της Ευρωπόλ με τρίτους φορείς κατά την έννοια του άρθρου 23 παράγραφος 1, συμπεριλαμβανομένης της κοινοποίησης δεδομένων προσωπικού χαρακτήρα από την Ευρωπόλ προς τέτοιους τρίτους φορείς.

2. Το διοικητικό συμβούλιο θεσπίζει τους κανόνες εφαρμογής που διέπουν τις σχέσεις της Ευρωπόλ με τα συναφή προς την Κοινότητα και την Ένωση όργανα και οργανισμούς που μνημονεύονται στο 22, καθώς και την ανταλλαγή δεδομένων προσωπικού χαρακτήρα μεταξύ της Ευρωπόλ και τέτοιων οργάνων και οργανισμών. Προτού λάβει απόφαση, το διοικητικό συμβούλιο διαβουλεύεται με την κοινή εποπτική αρχή.

ΚΕΦΑΛΑΙΟ V – ΠΡΟΣΤΑΣΙΑ ΚΑΙ ΑΣΦΑΛΕΙΑ ΔΕΔΟΜΕΝΩΝ

Άρθρο 26 Επίπεδο προστασίας δεδομένων

Με την επιφύλαξη των ειδικών διατάξεων της παρούσας απόφασης, η Ευρωπόλ εφαρμόζει για τη συλλογή, την επεξεργασία και τη χρήση δεδομένων προσωπικού χαρακτήρα τις αρχές που διατυπώνονται στην απόφαση πλαίσιο 2007/XX/ΔΕΥ του Συμβουλίου σχετικά με την προστασία των δεδομένων προσωπικού χαρακτήρα που υποβάλλονται σε επεξεργασία στο πλαίσιο της αστυνομικής και δικαστικής συνεργασίας σε ποινικές υποθέσεις. Η Ευρωπόλ οφείλει να συμμορφώνεται με τις εν λόγω αρχές κατά τη συλλογή, την επεξεργασία και την αξιοποίηση δεδομένων προσωπικού χαρακτήρα, μη εξαιρουμένων των μη αυτοματοποιημένων δεδομένων που φυλάσσονται υπό μορφή αρχείων δεδομένων, τα οποία ορίζονται ως κάθε διαρθρωμένο σύνολο δεδομένων προσωπικού χαρακτήρα το οποίο είναι προσπελάσιμο υπό ειδικές προϋποθέσεις.

Άρθρο 27 Υπεύθυνος προστασίας δεδομένων

1. Η Ευρωπόλ διορίζει έναν «υπεύθυνο προστασίας δεδομένων», ο οποίος πρέπει να είναι μέλος του προσωπικού της. Ο υπεύθυνος προστασίας δεδομένων είναι απευθείας υπόλογος στο διοικητικό συμβούλιο. Ο υπεύθυνος προστασίας δεδομένων απολαύει πλήρους ανεξαρτησίας κατά την άσκηση των καθηκόντων του.

2. Η αποστολή του υπεύθυνου προστασίας δεδομένων περιλαμβάνει μεταξύ άλλων τα εξής:

(α) διασφάλιση, υπό καθεστώς ανεξαρτησίας, της νομιμότητας και της τήρησης των διατάξεων της παρούσας απόφασης σχετικά με την επεξεργασία δεδομένων προσωπικού χαρακτήρα, συμπεριλαμβανομένης της επεξεργασίας δεδομένων προσωπικού χαρακτήρα τα οποία αφορούν υπαλλήλους της Ευρωπόλ·

(β) διασφάλιση της τήρησης έγγραφου μητρώου για τη διαβίβαση και την παραλαβή δεδομένων προσωπικού χαρακτήρα σύμφωνα με τις διατάξεις της παρούσας απόφασης·

(γ) διασφάλιση της κατόπιν αιτήσεως ενημέρωσης των υποκειμένων των δεδομένων για τα δικαιώματά τους βάσει της παρούσας απόφασης·

(δ) συνεργασία με το προσωπικό της Ευρωπόλ που είναι υπεύθυνο για τις διαδικασίες, την επαγγελματική κατάρτιση και την παροχή συμβουλών σχετικά με την επεξεργασία δεδομένων.

3. Στο πλαίσιο της άσκησης των καθηκόντων του, ο υπεύθυνος προστασίας δεδομένων διαθέτει πρόσβαση στο σύνολο των δεδομένων που επεξεργάζεται η Ευρωπόλ και σε όλους τους χώρους της Ευρωπόλ.

4. Σε περίπτωση που ο υπεύθυνος προστασίας δεδομένων θεωρεί ότι έχουν παραβιασθεί οι διατάξεις της παρούσας απόφασης σχετικά με την επεξεργασία δεδομένων προσωπικού χαρακτήρα, ενημερώνει σχετικά τον διευθυντή.

Αν ο διευθυντής δεν δώσει λύση στο ζήτημα της παραβίασης των διατάξεων περί επεξεργασίας μέσα σε εύλογο χρονικό διάστημα, ο υπεύθυνος προστασίας δεδομένων ενημερώνει σχετικά το διοικητικό συμβούλιο, το οποίο πρέπει να βεβαιώσει ότι έλαβε πράγματι τη σχετική πληροφόρηση.

Αν το διοικητικό συμβούλιο δεν δώσει λύση στο ζήτημα της παραβίασης των διατάξεων περί επεξεργασίας μέσα σε εύλογο χρονικό διάστημα, ο υπεύθυνος προστασίας δεδομένων παραπέμπει το θέμα στην κοινή εποπτική αρχή.

5. Το διοικητικό συμβούλιο θεσπίζει περαιτέρω κανόνες εφαρμογής σχετικά με τον υπεύθυνο προστασίας δεδομένων. Οι εν λόγω κανόνες εφαρμογής αφορούν, ιδίως, την επιλογή, την παύση, τα καθήκοντα, τις υποχρεώσεις και τις εξουσίες του υπεύθυνου προστασίας δεδομένων.

Άρθρο 28 Ευθύνη για τα θέματα προστασίας δεδομένων

1. Η ευθύνη για τα δεδομένα που υποβάλλονται σε επεξεργασία από την Ευρωπόλ, ιδίως όσον αφορά τη νομιμότητα της συλλογής τους, τη διαβίβαση των δεδομένων στην Ευρωπόλ και την εισαγωγή τους, καθώς επίσης την ακρίβεια και την ενημέρωση του περιεχομένου τους και τον έλεγχο της τήρησης των χρονικών περιορισμών στους οποίους υπόκειται η αποθήκευσή τους βαρύνει:

(α) το κράτος μέλος που εισήγαγε ή διαβίβασε άλλως τα δεδομένα·

(β) την Ευρωπόλ όσον αφορά τα δεδομένα που της διαβίβασαν τρίτοι ή που προκύπτουν από εργασίες ανάλυσης της ίδιας της Ευρωπόλ.

2. Επιπροσθέτως, η Ευρωπόλ είναι υπεύθυνη για όλα τα δεδομένα τα οποία επεξεργάζεται, από τη στιγμή κατά την οποία αποφασίζει να τα συμπεριλάβει σε κάποιο από τα αυτοματοποιημένα ή μη αυτοματοποιημένα αρχεία δεδομένων της. Τα δεδομένα που έχουν διαβιβασθεί στην Ευρωπόλ αλλά δεν έχουν συμπεριληφθεί ακόμη σε κάποιο από τα αρχεία δεδομένων της παραμένουν σε ό,τι αφορά την προστασία τους υπό την ευθύνη του μέρους που τα διαβίβασε. Παρόλα αυτά, η Ευρωπόλ είναι υπεύθυνη για τη διασφάλιση του ότι τέτοιου είδους δεδομένα, μέχρι να συμπεριληφθούν σε αρχείο δεδομένων, είναι προσιτά μόνο σε υπαλλήλους της Ευρωπόλ με σκοπό να εξακριβωθεί κατά πόσον είναι δυνατή η επεξεργασία τους από τις υπηρεσίες της Ευρωπόλ ή σε εξουσιοδοτημένους υπαλλήλους του μέρους που διέθεσε τα δεδομένα. Αν η Ευρωπόλ, κατόπιν αξιολόγησης, έχει λόγους για να πιστεύει ότι δεδομένα που της έχουν παρασχεθεί είναι ανακριβή ή έχουν παύσει να είναι ενημερωμένα, ειδοποιεί σχετικά το μέρος που τα διέθεσε.

3. Η Ευρωπόλ αποθηκεύει τα δεδομένα κατά τρόπο που να επιτρέπει να εξακριβωθεί το κράτος μέλος ή ο τρίτος που διαβίβασε τα δεδομένα ή να διαπιστωθεί κατά πόσον αυτά είναι αποτέλεσμα αναλύσεων της Ευρωπόλ.

Άρθρο 29 Δικαιώματα του υποκειμένου των δεδομένων

1. Κάθε πρόσωπο δικαιούται να λάβει γνώση δεδομένων προσωπικού χαρακτήρα που το αφορούν και τα οποία υποβάλλονται σε επεξεργασία από την Ευρωπόλ και να απαιτήσει τον έλεγχο των δεδομένων αυτών, υπό τους όρους που καθορίζονται στο παρόν άρθρο.

2. Κάθε πρόσωπο που επιθυμεί να ασκήσει τα δικαιώματά του βάσει του παρόντος άρθρου δύναται να υποβάλει σχετική αίτηση ατελώς στο κράτος μέλος της επιλογής του προς την αρχή που έχει ορισθεί για τον σκοπό αυτό στο συγκεκριμένο κράτος μέλος. Η εν λόγω αρχή διαβιβάζει την αίτηση στην Ευρωπόλ αμελλητί και πάντως οπωσδήποτε εντός μηνός από την παραλαβή της.

3. Η Ευρωπόλ διεκπεραιώνει με πληρότητα την αίτηση εντός τριών μηνών από την παραλαβή της από την Ευρωπόλ σύμφωνα με τις διατάξεις του παρόντος άρθρου και με τη νομοθεσία και τις διαδικασίες που ισχύουν στο κράτος μέλος στο οποίο υπεβλήθη η αίτηση.

4. Η πρόσβαση σε δεδομένα προσωπικού χαρακτήρα δεν γίνεται δεκτή εφόσον:

(α) μια τέτοια πρόσβαση ενδέχεται να θέσει σε κίνδυνο κάποια από τις δραστηριότητες της Ευρωπόλ·

(β) μια τέτοια πρόσβαση ενδέχεται να θέσει σε κίνδυνο έρευνα που διεξάγεται από κράτος μέλος με τη συνδρομή της Ευρωπόλ·

(γ) μια τέτοια πρόσβαση ενδέχεται να θέσει σε κίνδυνο τα δικαιώματα και τις ελευθερίες τρίτων.

5. Προτού λάβει απόφαση για την παραχώρηση ή μη πρόσβασης, η Ευρωπόλ συμβουλεύεται τις αρμόδιες αρχές επιβολής του νόμου των οικείων κρατών μελών. Η πρόσβαση σε δεδομένα που έχουν εισαχθεί σε αρχεία δεδομένων εργασίας προς ανάλυση τελεί υπό την αίρεση της συγκατάθεσης της Ευρωπόλ και των κρατών μελών που συμμετέχουν στην ανάλυση, καθώς και της συγκατάθεσης του κράτους μέλους ή των κρατών μελών που επηρεάζονται άμεσα από την κοινοποίηση των εκάστοτε δεδομένων. Αν ένα κράτος μέλος έχει αντίρρηση για την παραχώρηση πρόσβασης σε δεδομένα προσωπικού χαρακτήρα, γνωστοποιεί την εναντίωσή του και τους σχετικούς λόγους στην Ευρωπόλ.

6. Αν ένα ή περισσότερα κράτη μέλη ή η Ευρωπόλ αντιτίθενται στην παραχώρηση σε ένα φυσικό πρόσωπο πρόσβασης σε δεδομένα που το αφορούν, η Ευρωπόλ γνωστοποιεί στο εν λόγω φυσικό πρόσωπο ότι προέβη στους σχετικούς ελέγχους, χωρίς να του διαθέσει οποιαδήποτε πληροφορία από την οποία να μπορεί να συναχθεί κατά πόσον η Ευρωπόλ επεξεργάζεται δεδομένα προσωπικού χαρακτήρα τα οποία αφορούν το συγκεκριμένο φυσικό πρόσωπο.

Άρθρο 30 Διόρθωση και διαγραφή δεδομένων

1. Κάθε πρόσωπο δικαιούται να ζητήσει από την Ευρωπόλ τη διόρθωση ή τη διαγραφή ανακριβών δεδομένων που το αφορούν. Αν διαπιστωθεί, είτε μετά από άσκηση του ανωτέρω δικαιώματος είτε με άλλον τρόπο, ότι δεδομένα τα οποία διαθέτει η Ευρωπόλ και τα οποία της έχουν κοινοποιηθεί από τρίτους ή προέρχονται από δικές της αναλύσεις είναι ανακριβή ή ότι έχουν εισαχθεί ή αποθηκευθεί κατά παράβαση της παρούσας απόφασης, η Ευρωπόλ προβαίνει στη διόρθωση ή διαγραφή των δεδομένων.

2. Αν δεδομένα που είναι ανακριβή ή υποβάλλονται σε επεξεργασία κατά παράβαση της παρούσας απόφασης έχουν διαβιβασθεί στην Ευρωπόλ απευθείας από κράτη μέλη, τα εν λόγω κράτη μέλη υποχρεούνται να προβούν στη διόρθωση ή διαγραφή των δεδομένων σε συνεργασία με την Ευρωπόλ.

3. Σε περίπτωση που ανακριβή δεδομένα έχουν διαβιβασθεί με άλλον κατάλληλο τρόπο ή σε περίπτωση που τα λάθη σε δεδομένα τα οποία έχουν διαβιβάσει κράτη μέλη οφείλονται σε εσφαλμένη διαβίβαση ή έχουν διαβιβασθεί κατά παράβαση των διατάξεων της παρούσας απόφασης ή εάν είναι αποτέλεσμα της εισαγωγής, της απόκτησης ή της αποθήκευσής τους με εσφαλμένο τρόπο ή κατά παράβαση των διατάξεων της παρούσας απόφασης από την Ευρωπόλ, η Ευρωπόλ οφείλει να προβεί σε διόρθωση ή διαγραφή των δεδομένων σε συνεργασία με τα οικεία κράτη μέλη.

4. Στις περιπτώσεις των παραγράφων 1, 2 και 3, ενημερώνονται πάραυτα σχετικά τα κράτη μέλη ή οι τρίτοι που έλαβαν τα δεδομένα. Τα κράτη μέλη και οι τρίτοι που έλαβαν τα δεδομένα προβαίνουν ομοίως στη διόρθωση ή διαγραφή τους.

5. Η Ευρωπόλ ενημερώνει τον αιτούντα ότι προέβη στη διόρθωση ή διαγραφή δεδομένων που τον αφορούν. Εάν ο αιτών δεν ικανοποιηθεί από την απάντηση της Ευρωπόλ ή αν δεν λάβει απάντηση εντός προθεσμίας τριών μηνών, δύναται να προσφύγει στην κοινή εποπτική αρχή.

Άρθρο 31 Προσφυγές

1. Στην απάντησή της προς αίτηση για την διενέργεια ελέγχου ή για την παραχώρηση πρόσβασης σε δεδομένα ή για τη διόρθωση ή διαγραφή δεδομένων, η Ευρωπόλ ενημερώνει τον αιτούντα για το δικαίωμά του να προσφύγει στην κοινή εποπτική αρχή αν δεν μείνει ικανοποιημένος με την απόφαση. Ο αιτών δικαιούται επίσης να προσφύγει στην κοινή εποπτική αρχή εφόσον δεν εδόθη απάντηση στην αίτησή του εντός των προθεσμιών που προβλέπονται στα άρθρα 29 και 30.

2. Εάν ο αιτών υποβάλει προσφυγή ενώπιον της κοινής εποπτικής αρχής, η προσφυγή εξετάζεται από την εν λόγω αρχή.

3. Όταν η προσφυγή αφορά πρόσβαση σε δεδομένα που έχουν εισαχθεί από κράτος μέλος στο Σύστημα Πληροφοριών Ευρωπόλ, η κοινή εποπτική αρχή αποφασίζει σύμφωνα με το εθνικό δίκαιο του κράτους μέλους στο οποίο κατετέθη η αίτηση. Η κοινή εποπτική αρχή λαμβάνει προηγουμένως τη γνώμη της εθνικής εποπτικής αρχής ή της αρμόδιας δικαστικής αρχής του κράτους μέλους από το οποίο προέρχονται τα δεδομένα. Η μία ή η άλλη εθνική αρχή διενεργεί τους αναγκαίους ελέγχους, προκειμένου κυρίως να διαπιστωθεί κατά πόσον η απόφαση για την άρνηση της πρόσβασης εξεδόθη σύμφωνα με την οικεία εθνική νομοθεσία. Αφ’ης στιγμής εξακριβωθεί αυτό, η απόφαση, η οποία μπορεί να περιλαμβάνει και την άρνηση κοινοποίησης οποιασδήποτε πληροφορίας, λαμβάνεται από την κοινή εποπτική αρχή σε στενή συνεργασία με την εθνική εποπτική αρχή ή την αρμόδια δικαστική αρχή.

4. Όταν η προσφυγή αφορά πρόσβαση σε δεδομένα που έχουν εισαχθεί στο Σύστημα Πληροφοριών Ευρωπόλ από την Ευρωπόλ ή σε δεδομένα αποθηκευμένα σε αρχεία δεδομένων εργασίας προς ανάλυση ή σε οποιοδήποτε άλλο σύστημα το οποίο έχει συγκροτηθεί από την Ευρωπόλ με σκοπό την επεξεργασία δεδομένων προσωπικού χαρακτήρα κατ’ εφαρμογή του άρθρου 10, και εφόσον έχουν διατυπωθεί επίμονες αντιρρήσεις από μέρους της Ευρωπόλ ή ενός κράτους μέλους, η κοινή εποπτική αρχή δύναται να υπερκεράσει τις αντιρρήσεις αυτές μόνον αποφασίζοντας με πλειοψηφία των δύο τρίτων των μελών της και αφού προηγουμένως ακούσει τις απόψεις της Ευρωπόλ και του οικείου κράτους μέλους. Αν δεν επιτευχθεί τέτοια πλειοψηφία, η κοινή εποπτική αρχή γνωστοποιεί την άρνηση στον αιτούντα, χωρίς να του διαθέσει οποιαδήποτε πληροφορία από την οποία να μπορεί να συναχθεί η ύπαρξη οποιουδήποτε δεδομένου προσωπικού χαρακτήρα σχετικά με τον αιτούντα.

5. Όταν η προσφυγή αφορά τον έλεγχο δεδομένων που έχουν εισαχθεί από κράτος μέλος στο Σύστημα Πληροφοριών Ευρωπόλ, η κοινή εποπτική αρχή βεβαιώνεται ότι διενεργήθηκαν πράγματι οι αναγκαίοι έλεγχοι με τον προσήκοντα τρόπο σε στενή συνεργασία με την εθνική εποπτική αρχή του κράτους μέλος που εισήγαγε τα δεδομένα. Η κοινή εποπτική αρχή γνωστοποιεί στον αιτούντα ότι διενήργησε τους ελέγχους, χωρίς να του διαθέσει οποιαδήποτε πληροφορία από την οποία να μπορεί να συναχθεί η ύπαρξη οποιουδήποτε δεδομένου προσωπικού χαρακτήρα σχετικά με τον αιτούντα.

6. Όταν η προσφυγή αφορά τον έλεγχο δεδομένων που έχουν εισαχθεί στο Σύστημα Πληροφοριών Ευρωπόλ από την Ευρωπόλ ή δεδομένων αποθηκευμένων σε αρχεία δεδομένων εργασίας προς ανάλυση, η κοινή εποπτική αρχή διασφαλίζει τη διενέργεια των αναγκαίων ελέγχων από την Ευρωπόλ. Η κοινή εποπτική αρχή γνωστοποιεί στον αιτούντα ότι διενήργησε τους ελέγχους, χωρίς να του διαθέσει οποιαδήποτε πληροφορία από την οποία να μπορεί να συναχθεί η ύπαρξη οποιουδήποτε δεδομένου προσωπικού χαρακτήρα σχετικά με τον αιτούντα.

Άρθρο 32 Εθνική εποπτική αρχή

1. Έκαστο κράτος μέλος ορίζει μια εθνική εποπτική αρχή, αποστολή της οποίας είναι να ελέγχει, σύμφωνα με το εθνικό της δίκαιο και υπό καθεστώς ανεξαρτησίας, τη νομιμότητα κάθε εισαγωγής, ανάκτησης και κοινοποίησης στην Ευρωπόλ δεδομένων προσωπικού χαρακτήρα από το οικείο κράτος μέλος, καθώς επίσης να εξετάζει κατά πόσον μια τέτοια εισαγωγή, ανάκτηση ή κοινοποίηση παραβιάζει τα δικαιώματα του υποκειμένου των δεδομένων. Για τον σκοπό αυτό, η εποπτική αρχή έχει πρόσβαση, στους χώρους της οικείας εθνικής υπηρεσίας ή στους χώρους που χρησιμοποιούν οι αξιωματούχοι-σύνδεσμοι, στα δεδομένα που έχουν εισαχθεί από το κράτος μέλος στο Σύστημα Πληροφοριών Ευρωπόλ ή σε οποιοδήποτε άλλο σύστημα το οποίο έχει συγκροτηθεί από την Ευρωπόλ με σκοπό την επεξεργασία δεδομένων προσωπικού χαρακτήρα κατ’ εφαρμογή του άρθρου 10 σύμφωνα με τις συναφείς εθνικές διαδικασίες.

Με σκοπό την άσκηση των εποπτικών τους καθηκόντων, οι εθνικές εποπτικές αρχές έχουν πρόσβαση στα γραφεία και στα έγγραφα των αντίστοιχων αξιωματούχων-συνδέσμων τους στην Ευρωπόλ.

Επιπλέον, σύμφωνα με τις σχετικές εθνικές διαδικασίες, οι εθνικές εποπτικές αρχές εποπτεύουν τις δραστηριότητες των εθνικών υπηρεσιών και τις δραστηριότητες των αξιωματούχων-συνδέσμων, στο μέτρο που οι δραστηριότητες αυτές έχουν σημασία για την προστασία δεδομένων προσωπικού χαρακτήρα. Οι εθνικές εποπτικές αρχές τηρούν την κοινή εποπτική αρχή ενήμερη για κάθε ενέργεια στην οποία προβαίνουν σε σχέση με την Ευρωπόλ

2. Κάθε πρόσωπο δικαιούται να ζητήσει από την εθνική εποπτική αρχή να διασφαλίσει τη νομιμότητα της εισαγωγής ή της κοινοποίησης στην Ευρωπόλ δεδομένων που το αφορούν υπό οιανδήποτε μορφή, καθώς και της πρόσβασης στα δεδομένα από μέρους του οικείου κράτους μέλους.

Το δικαίωμα αυτό ασκείται σύμφωνα με το εθνικό δίκαιο του κράτους μέλους στο οποίο υποβάλλεται η σχετική αίτηση.

Άρθρο 33 Κοινή εποπτική αρχή

1. Ιδρύεται ανεξάρτητη κοινή εποπτική αρχή, η οποία έχει ως έργο, τηρουμένων των διατάξεων της παρούσας απόφασης, να ελέγχει τις δραστηριότητες της Ευρωπόλ προκειμένου να διασφαλίζει ότι η αποθήκευση, επεξεργασία και χρήση δεδομένων που κατέχει η Ευρωπόλ δεν παραβιάζουν τα δικαιώματα του οικείου φυσικού προσώπου. Επιπροσθέτως, η κοινή εποπτική αρχή ελέγχει τη νομιμότητα της διαβίβασης δεδομένων προερχόμενων από την Ευρωπόλ. Η κοινή εποπτική αρχή αποτελείται το πολύ από δύο μέλη ή αντιπροσώπους (ενδεχομένως επικουρούμενους από αναπληρωματικά μέλη) εκάστης ανεξάρτητης εθνικής εποπτικής αρχής, που διαθέτουν τα αναγκαία προσόντα και διορίζονται για μία πενταετία από έκαστο κράτος μέλος. Έκαστη αντιπροσωπεία διαθέτει μία ψήφο.

Η κοινή εποπτική αρχή διορίζει πρόεδρο μεταξύ των μελών της.

Κατά την άσκηση των καθηκόντων τους, τα μέλη της κοινής εποπτικής αρχής δεν λαμβάνουν εντολές από καμία άλλη αρχή.

2. Η Ευρωπόλ υποχρεούται να επικουρεί την κοινή εποπτική αρχή κατά την εκπλήρωση των καθηκόντων της. Στο πλαίσιο αυτό, η Ευρωπ